پارتە نوێیەکەی عەلی باباجان وەک ھەڕەشەیەک لەسەر ئایندەی ئەردۆغان\n3/19/2020 1:37:11 PM\n6397 جار خوێندراوەتەوە\nرۆژی چوارشەممەی رابردوو لە ھەمان ئەو ھۆتێلەی کە کۆنگرەی دامەزرندنی پارتی داد و گەشەپێدانی لێ بەسترا، عەلی بابا جانیش لە ھەمان شوێن پارتە نوێیەکەی بەناوی دیموکراتی و پێشکەوتن راگەیاند، ئەم پارتەی باباجان و ئەوەش کە داوود ئۆغلۆ بەناوی داھاتوو دروستیان کردووە، بە ھەمان شێواز و لەسەر ھەمان ستایلی داد و گەشەپیدان بوو، چونکە ئەو کاتەش دەوڵەت و گەلی تورکیا روبەڕووی کۆمەڵێک قەیران و تەنگژەی قووڵ ببووەوە، کە ھاوشێوەی ئەوەی ئێستا بوون، بەڵام دەبێت ئەو راستیەش بڵێین کە لە ئێستادا پارتی دەسەڵاتدار ئەو ئەزمونەی ھەیە و وا بە ئاسانی ناھێڵێت مێژوو خۆی دووبارەبکاتەوە. دەست لەکار کێشانەوەی عەلی باباجان ھاوکاتە لەگەڵ زنجیرەیەک لەو دەست لەکارکێشانەوانەی کە زیاتر لە دوای کودەتاکەی ٢٠١٦ وە بەردەوام بوو، چونکە لەو کاتەوە پارتی داد و گەشەپێدان ئاراستەیەکی تری وەر گرتووە و بە پێی رای زۆرینەی دامەزرێنەران و سیاسیە ناودارەکانی ناو پارتەکە، پێچەوانەی ئەو پرانسیپانەبووە کە کاریان بۆ کردووە و وەک پرۆژەی سیاسی بریاریان لێداوە، بە پێی بۆچوونی ئەو دوو سەرکردەیەی کە ئێستا دوو پارتی تازەیان دروستکردووە ، ئەردۆغان لەدوای گۆڕینی سیستمی پەرلەمانی بۆ سەرۆکایەتی، پشتی لە ھەموو ئەدەبیاتی سیاسی پارتەکەی کردوو بەرەو شێوازێکی تاکڕەوی ھەنگاوی نا، بە بروای ئەوان لە ئێستادا ئەردۆغان بەلایەوە گرنگ نیە ئایندەی پارتەکە و گەلی تورکیا بەرەو کوێ دەڕوات، ئەوەی بەلای ئەوەوە گرنگە خۆی کەسی یەکەم بێت لە حیزب و حکومەت و دەوڵەتدا، لە لایەکی ترەوە ئەو دەیەوێت ئەتاتورکێکی تر بێت بە ستایلێکی تر، داود ئۆغڵۆ و عەلی باباجان، جۆرەھا شێوازیان بەکارھێنا لە رەخنە و پێشنیار و ر بەڕو بوونەوە، بەڵام دواجار ھەمووی بێسوود بوو، بڕیاری جیابوونەوەیان دا، لە دوایشدا ھەر یەکەیان پارتێکی سیاسیان راگەیاند، ئەم پارتە نوێیەی باباجان لەلایەن ٣٠٠ پسپۆری تایبەتەوە پەیڕەو و پرۆگرام و پرۆژە سیاسیەکەی دانراوە .ئەم پارتە نوێیە لە ٩٠ ئەندامی دامەزرێنەر پێکدێت کە ٢٧ یان ژنن و ٢٥ یان کوردن.\nسەرەتای راگەیاندنی پارتەکە بە وتارێک لە لایەن عەلی باباجانەوە خوێندرایەوە کە وتی : کاردەکەین بۆ بنیاتنانی تورکیایەکی بەھێز، بەڵێن دەدەین بۆ گەشەپێدان و دیموکراسی و شەفافیەت و زیاد کردنی ھەلی کار، پاشان وتی رێز لە شێوازی ژیانی ھەموو کەسێک دەگرین و پیرۆزییەکانی ئاین ناکەینە قوربانی سیاسەت .\nوەک پسپۆرێکی بواری ئابوریش وتی: گەندەڵی رێگرە لە پێشکەوتنی ئابوری و کار بۆ بەدیھاتنی شەفافیەت دەکەین، پاشان رەخنەی لە پارتی داد و گەشەپێدان گرت و وتی :لەم کاتەدا لە توانایدا نیە کە لە ئاست جێبەجێکردنی داواکانی گەلی تورکیادابێت،چونکە پشت بە ھەرەشە و دورخستنەوە دەبەستێت لە پێناو مانەوەی خۆیدا و بەرەو تاکڕەوی ھەنگاو دەنێت .\nپاشان وتی : ئێمە رێز لە ھەموو بۆچوونە جیاوازەکان دەگرین، رێز بۆ شوناس و بیرو رای جیاواز دادەنێین، ئێمە جیاوازیەکان بە ھەل دەزانین بۆ چارەسەری گرفتەکان، لەم وڵاتەی ئێمەدا دادپەروەری بریندارە، ژنان بەدەست توندوتیژیەوە دەناڵێنن، کرێکار و فەرمانبەران لە لەدەستدانی کارەکانیان دەترسن، ھاوڵاتیان دڵتەنگ و بریندارن ، بەڵام ئێمە لێرەین، ئێستا کاتی دیموکراتیە بۆتورکیا .\nبەپێی بۆچوونی ھەندێک لە رۆژنامەنووس و چاودێر لە ناوخۆی تورکیاوە، سەرەڕای ئەوقەیرانانەش کە ئێستا روبەڕووی تورکیا بووەتەوە ، بەڵام ئەردۆغان بە بەراورد بە پارتەکانی تر ھەتا ئێستاش لە پلەی یەکەمدایە، بە بۆچوونی ھەندێک لە چاودێران و راپرسیەکان ئاستی جەماوەری ھەردوو پارتەکەی باباجان و داود ئۆغڵۆ لە ٥% تێپەر نابێت .ئەم رێژەیەش کاتێک کاریگەر دەبێت کە لە ھاو پەیمانیتێکی گشتیدا بن دژ بە ئەردۆغان و حیزبەکەی، بۆ ئەوەی نەھێڵن رێژەی ٥٠ کۆ ١ بەدەست بھێنێت.\nئەم پارتە نوێیە بە شێوەیەکی تایبەت چاوی بڕیوەتە دەنگدەرانی پارتی داد و گەشەپێدان و ئەو دەنگدەرە کوردانەی کە دەنگ بە پارتی داد و گەشەپێدان دەدەن، چونکە لە ئێستادا کورد زۆر بە گرنگی و بایەخپێدانەوە سەیری ئەم پارتە نوێیە و ھەڵوێستەکانی دەکەن لە ئاست کورد و کێشەکەی، لە ئێستادا ئەم پارتە نوێیە لە پرۆژە سیاسیەکەیدا گرنگیەکی باشی بە کێشەی کورد و چارەسەری کردووە لە چوارچێوەی تورکیایەکی دیموکراسیدا، لەبەرئەوە ئەگەری ئەوە ھەیە کە لە ھەڵبژاردنی داھاتوودا بەشێکی زۆریان دەنگ بە ئەم پارتە نوێیە بدەن، چونکە لە ئێستادا بەشێکی زۆر لە کوردانی باکور دەنگ بە ھەدەپە نادەن و ھەندێکیشیان بروایان وانیە کە کار بۆ کورد بکات، بەڵکو بە پارتی چەپەکانی تورکیای دەزانن، لەبەر ئەوەش کە ئەم پارتە نوێیە لیبراڵ و کۆنزەرڤاتیڤە، کەواتە زیاتر لەگەڵ خواستەکانی ئەواندا دەگونجێت.\nبەڵام لە لایەکی ترەوە دەبێت ھەموان ئەو راستیە بزانین کە لە دوای گۆڕینی سیستمی سیاسی، پەرلەمان و دادگاکان و پارتە سیاسەکان کەوتونە پەراوێزو ھەموو فشارێکیش بەکاردەھێنێت بۆ لاوازکردنیان و تەنانەت بۆکڕین و گواستنەوەی سەنگەریش، وەک ئەوەی کە لە ھەفتەی رابردوودا ئەندام پەرلەمانێکی پارتی چاک چوە ناو فراکسیۆنی پارتی داد و گەشەپێدان لە پەرلەمانی تورکیادا، راستە ئەم پارتە نوێیانە تا ئاستێک لە دەنگدەری داد و گەشەپێدان کەم دەکەنەوە، بەڵام ئەویش لە لایەکی ترەوە کاری کردووە لەسەر ھەڵوەشاندنەوەی ھاوپەیمانێتی گەل کە لەنێوان جەھەپە و پارتی چاکدا ھەبوو، لە ھەفتەی رابردوودا پارتی چاک لە ھاوپەیمانێتیەکە پاشەکشەی کرد و جەھەپەی بەجێھێشت، کە ئەمەش سەرکەوتنێکی گەورە بوو بۆ ئەکەپە، لەلایەکی تریش دەیەوێت لە رێگەی پارتی چاکەوە پێشنیاری ئەوە بکرێت کە چاکسازی لە یاسای ھەڵبژاردنەکاندا بکرێت و ئاستی براوەی سەرۆک کۆمار بکرێت بە ٤٠% ئەگەر ئەمەش سەر بگرێت ئەوا ئەردۆغان لەو تەنگژەیەش رزگاری دەبێت کە ئۆپۆزسیۆن پلانی بۆ داناوە .


مۆبایلی OUKITEL K10 بە پاترییەکی 11,000 مللی ئەمپێر ڕاگەیەنرا – کەی ئای تی ئێن\nئەندرۆید 4, كانونی دووه‌م 2018\nکۆمپانیای OUKITEL مۆبایلێکی تایبەت و جیاوازی نمایش کرد، بە ناوی K10، کە وەک پیشەی هەمیشەیی خۆی هەڵگری توانستێکی زۆری پاترییە.\nجیاوازتر لە زۆربەی مۆبایلەکان ئەم مۆبایلە خاوەنی پاتریەکە بە توانستی ١١,٠٠٠ مللی ئەمپێر/کاتژمێرێک، لە ڕێگای بارگاویکەرەوەیەکی ٢٥ وات ـی، دەتوانرێت بە ٢ کاتژمێر و ٥٠ خولەک بە تەواوی بارگاوی ببێتەوە.\nڕوونمای مۆبایلەکە ٦ ئینچە بە ڕوونی ١٠٨٠ پێکسڵ و ڕەهەندی ١٨:٩، لاشەی مۆبایلەکە لەشێوەیەکی ئاوێزەیی دروستکراوە، هەڵگری ڕامێکی ٦ گێگابایت و بیرگەیەکی ناوەکی ٦٤ گێگابایتە، لە پاڵ ئەوەشدا خاوەنی چیپ(پڕۆسێسەر)ی میدیاتێک Helio P23ـە و چوار کامێرایە.\nمۆبایلەکە دەتوانێت بە ماوەی ٢ کاتژمێر و ٥٠ خولەک بە تەواوی بارگاوی ببێتەوە بە بارگاوی کەرەوەیەکی وزەی ٢٥ وات لە جۆری USB-C، ٩٠ کاتژمێر دەتوانرێت پەیوەندی پێ ئەنجام بدرێت و ١٠٠ کاتژمێر دەتوانێت میوزیک کار پێبکات، دەتوانێت بۆ ماوەی ٢٥ کاتژمێر ڤیدیۆی سەرهێڵ(ئۆنلاین) کار پێبکات و بۆ ماوەی ١,٠٠٨ دەتوانێت لە باروودۆخی کار نەکردندا بمێنێتەوە.\nدەکرێت بلێین مۆبایلەکە بە ١٧٠ خولەک بارگاوی کردنەوە، لە توانایدایە بۆ ماوەی ٧ ڕۆژ کاری پێبکرێت بەبێ بارگاویکردنەوە.\nخاوەنی باروودۆخی پاراستنی وزەشە، تاوەکو بتوانیت بۆ ماوەیەکی زیاتر لەو ڕێژەیەی کە ئاماژەمان پێدا بەرگە گر بێت، وا بڕیارە لە چەند ڕۆژی داهاتوودا فرۆشی دەست پێبکات و لەسەر پێگەی فەرمی OUKITEL ببینرێت، لەوێشدا زانیاریی زیاتری لەسەر بەردەست بخات.\nتاگەکان توانستێکی زۆر مۆبایلی OUKITEL


فڕۆکەکانی تورکیا بۆردومانی ناوچەیەکى پارێزراو بۆ ئاژەڵە کێوییەکان دەکەن لەچیایەکى مێرگەسور و قایمقامى قەزاکەش دەڵێت "ئەمە یەکەم جارە ئەو شوێنە لەلایەن تورکیاوە بۆردومان بکرێت".\nغەفور ئەحمەد مەلا سوار، قایمقامی قەزای مێرگەسور (29ی کانونی یەکەمی 2020) بە "ناس کورد"ی ڕاگەیاند، کاتژمێر 12ی نیوەرۆی ئەمڕۆ فڕۆکەکانی تورکیا بە بیانوی هەبوونی چەکدارانی پەکەکە بۆردومانی چیای شیرینیان کرد و ئەو ناوچەیەش ناوچەیەکی پارێزراوە بۆ ئاژەڵە کێوییەکان و بۆ یەکەمجارە بۆردومان دەکرێت.\nباسی لەوەشکرد، ئەوەی تا ئێستا بەدواداچوونمان کردووە بۆردومانەکە هیچ زیانێکی گیانی نەبووە چونکە شوێنەکە ئاوەدانی نییە و خەڵک جار جار بۆ گەشتکردن سەردانی ئەو ناوچەیە دەکەن، تا ئێستاش نەمانتوانیوە سەردانی ناوچەکە بکەین تاوەکو بزانین زیانی بۆ سەر ئاژەڵە کێوییەکان هەبووە.\nسەبارەت بە هەبوونی بارەگای پەکەکە لەو شوێنەی بۆردومانەکەی لێکراوە، قایمقامی قەزای مێرگەسور وتی "تا ئێستا نەمانزانیوە هیچ بارەگەیەکی پەکەکە هەبێت لەو شوێنە بەڵام بەهۆی دوری لە ئاوەدانی پێدەچێت چەکدارانی پەکەکە بۆ هاتوچۆی خۆیان بەکاریان هێنابێت".\nئەگەر ’’بودجە تێنەپەڕێنرێت ئەوە دوادەکەوێت بۆ شەش مانگی داهاتوو’’\n2021.01.09 - 16:04


عوسمان عومەر: عەرەب و شفرە سازى/ بەشى چوارەم و کۆتایی. – WTARIKURD\nبابەتێکى لۆژیکییە، کە زمان خۆى لەخۆىدا شفرە سازییە. بۆ نمونە گەر یەکێک زمانى ئینگلیزى یا ئەلمانى یا فەرەنسى نەزانێ کاتێ دەیەوێ قسە لەگەل ئینگلیزێک یا ئەڵمانێک یافەرەنسیەک بکات، نازانێ و لێى تێناگات. کەواتە دەتوانین بلێین زمانزانین کلیلى کردنەوەى شفرەى زمانە.\nگەلى عەرەب یەکێکن لەو گەلانەى وەک خۆیان دەلێن پێش زۆرێک لەگەلانى دیکە زانستى شفرە سازییان ناسیوەو، هەر لە سەرەتاوە چەند شتێکیان داناوە بۆ گۆرینى دەقە ئاشکراکە، بۆ دەقێکى نادیارو شاراوەو، تەنها ئەوەى ئەو کلیلە دەزانن دەتوانن لێى تێبگەن.\nعەرەبەکان زۆر گرنگییان بەزانستى شاردنەوە (علم التعمیە)داوە. ئەوەیش یەکێکە لەو زانستانەى کەزۆرێک لەدەولەتانى پێشکەوتوى دونیا گرنگى پێدەدەن. لە رۆژگارى ئەمرۆمان دا چۆتە ناوبوارى دبلۆماسیەت، کاروبارى سەربازى، ئاسایش، بازرگانى، ئابوورى، ڕاگەیاندن، بوارى بانک و دراوەکان و زانیارى و… هتد.\nوەک عەرەبەکان خۆیان دەلێن رەگ و ریشەى ئەو زانستە عەرەبیەو، یەکێکە لەو زانستانەى کە لەلاى عەرەب پەیدا بووەو گەشەو نەش و نماى کردوەو پێشییان خستوە. نەک وەک زانستەکانى دیکە، کە وەرگێڕدراوى گەلانى دیکە بێ وەک ماتماتیک و فیزیاو پیتۆلى- فلسفە.خۆیان دەلێن ئەوان بنچینەو بنەماکانى زانستى شاردنەوە یا شفرە سازییان داهێناوە. لاى عەرەبەکان بەزانستى تعمیە بە Encipher ناسرینراوە، کە بەلاتینىبە Cryptographiaناسراوەو بە ئینگلیزى بە Cryptography واتە زانستى شاردنەوەى داتاکان. عەرەبەکان ئەم زاراوەیەیان لەبرى کردارى گۆرینى دەقێکى ئاشکرا بۆ دەقێکى نهینى بەبەکارهێنانى دیاریکراو، تەنها ئەوەى دەیزانى دەتوانێ لێى تێبگات.\nلە ڕۆژگارى ئەمرۆماندا بۆتە ووشەى شفرە بەعەرەبى تشفیر، لەبرى ووشەى تعمیة. کە شیفرە رەگەزى ووشەکە لاتینیە بە Cipher لە ووشەى سفرەوە هاتوە کە لە ژمێرکارى بەکاردەهێنرێ.\nهەندێ لەزانا عەرەبەکان ووشەى تعمیة وەک نیشانەیەک بۆ وەرگێرانى دەقە شفرەکراوەکان بۆ زمانێکى تێگەیەندراو بۆ خەلک دەزانن. بەلام کردنەوەى شفرە یاوەرگێڕانى دەق گوتراوە Decipher بەزمانى عەرەبى واتە رزگارکردنى دەقێک لە نەزانراوەوە بۆ زانراو، دادەنێن. بۆنمونە دەقێک لە زمانى فەرەنسیەوە دەکرێ بەکوردى واتە خەلکت لە نەزانى و تاریکى ئەو زمانەوە ئاشناکرد بە دەقە نەزراوەکە.\nبیرۆکەى عەرەب بوونى شفرە لەکوێوە سەرى هەڵداوە؟\nمێژونوسى ئەمەریکى دێڤید کۆهین کە بە یەکێک لە مێژوو نوسانى ئەم زانستە دادەنرێ و، بەباوکى زانستەکە لەکتێبىThe Code-Breakers دەلێت ئەم زانستە بە هەردوو بەشەکەى لەلایەن عەرەبەوە داهێنراوەو، رێکارەکانى دۆزینەوەى شفرەسازى و تۆماریان کردووە. هەر کۆهین لە هەمان کتێب کە ساڵى 1983 بە چاپ گەیەنراوە دەلێت: عەرەبەکان خاوەنى بنەماکانى ئاشنا کردنى خەلک بون بەکردنەوەى شفرە، بەلام ئەم زانستە لەگەل ئاوابونى شارستانیەتەکەیان ئەویش بەرەو کزى چوو. ئیبن الدرێهم وەک کۆهێن باسى دەکات پێش ئەندازیارى تەلارسازى ئیتالى لیۆن پاتیستا ئەلبێرتى کەوتوە کە سالى 1472 کۆچى دوایی کردووە. واتە ئبن الدرێهم سەد سال پێش ئەو دەستى داوەتێ و بنەماکانى چەساپاندوە لە کتێبەکەى دا.\nهەر دیڤید کوهین لە کتێبەکەیدا دەلێت: چاوى کەوتوە بە کتێبى( صبح الاعشى فى صناعة الانشا)ى قەلشەقەندى کە سالى 721 کۆچى، کۆچى دوایی کردوە. وتارێکى تەواوى لەسەر هونەرى نوسینى نهینى- الکتابة السریة نوسیوەو، دەنوسێت: ئبین الدرێهم یەکەم دەستنوسى سەبارەت ئەو زانستە هەیە بەناوى ( مفتاح الكنوز في إيضاح الرموز ) بۆیە لەسەر ڕۆشنایی ئەوەوە، گوتویەتى ئەو زانستە بنچینەکەى عەرەبیە.\nدکتۆر محەمەد حسان الطیان مامۆستا لەزانکۆى کوەیت دەلێت: ئیبن الدرێهم یەکەم کەس نەبووە لە زانستى شفرەسازى لە ناو عەرەب دا، بەلکو لە دەستنوسێکى ترى قەلشەقەندى هاتوە لە (رسالة الكندي في استخراج المعمى)، کە خاوەنەکەى یەعقوب کورى ئیسحاق الکندى و پیتۆلى عەرەبى بەناوبانگ، کە لە سەدەى سێهەمى کۆچى واتە سالى 260 کۆچى دوایی کردوە ئەم مێژووە مێژووى زانستى شاردنەوە بۆ ئەو دەگەڕینێتەوە. واتە 5 سەدە پێش ئبین الدرێهم، کە لەسەدەى هەشتەمى کۆچى ژیاوە.\nگرنگترین زانایانى عەرەب لەبوارى کۆدسازى یا شاردنەوەى دەق:\nدکتۆر محەمەد مرایاتى ئەوەى رونکردۆتەوە لە لێکۆلینەوەیەک و بەدوا چونێک دا بۆ رسائل الکندى و ئبین عدلان و ئیبن الدرێهم دەلێت: یەکێک لەزانا گرنگەکانى ئەو بوارە زانستیە خلیل کوڕى ئەحمەد فەراهیدی ساڵى 170 ى کۆچى کۆچى دوایی کردوە، بە پێى ئەوەى زوبەیدى بردویەتەوە سەر (في طبقات النحويين واللغويين). ئیبن نەباتە لە کتێبەکەى (سرح العيون في شرح رسالة ابن زيدون )،کە فەراهیدى یەکەم کەس بووە، کە بنچینەى زانستى شاردنەوە و چونیەتى نوسین و کردنەوەى داناوە. دواى ئەویش جابرى کورى حەییانى کیمیا ناس سالى 200 کۆچى، کۆچى دوایی کردوە. لە کتێبەکەى(حل الرموز ومفاتيح الكنوز)، کە ئیبن وەحشیە لە کتێبى(شوق المستهام في معرفة رموز الأقلام) باسى ئەوەى کردووە, دواى ئەویش ثەوبان کوڕى ابراهیم کە بە (ذي النون)ناسراوه سالى 245ى کۆچى کۆچى دوایی کردوە لە کتیبەکەى بەناوى (حل الرموز وبرء الأسقام في أصول اللغات والأقلام), دواى ئەویش (سهل کورى محەمەدکورى عوسمانى سەجستانى) سالى 248ى کۆچى کۆچى دوایی کردوە. باس لەوە دەکات، کە یەعقوب کورى ئیسحاق کیندى سالى 261 کۆچى دوایی کردوە، خاوەنى دەستنوسێکە بەناوى (استخراج المعمى) یە. ئەحمەد کورى على کورى وەحشیەى کۆچکردوى سالى 291ى کۆچى لە کتیبەکەى بەناوى (شوق المستهام في معرفة رموز الأقلام) و (محەمەد کوڕى ئەحمەد کوڕى کیسان)لە سەدەى سێهەمى کۆچى کۆچى دوایی کردوە. (داودى کورى هەیسەم کورى ئیسحاق التنوخى) سالى 316ى کۆچى کۆچى دوایی کردوە، کە یاقوت الحموى لە کتێبى ( معجم الأدباء) و محەمەدکورى ئەحمەد کوڕى طباطباى، سالى 322ى کۆچى دەستنوسێکى هەیە بە ناوى (رسالة في استخراج علم المعمى). ئەمانە بەشێکن لەو زانا عەرەبانەى لەو بارەیەوە شتیان نوسیوەو هەیە.\nهۆکارى پێشکەوتنى عەرەب لە بوارى زانستى شفرە سازى\nدکتۆر محەمەد مرایاتى لە کتێبەکەى دا باس لەو هۆکارانە دەکات، کە بونەتە هۆى پێشکەوتنى ئەو زانستە لاى عەرەب دەگەرێتەوە بۆ ئەوەى عەرەبەکان زۆرترین کتێب یان لە ژیاریەکانى پێشخۆیان وەرگێراوەتە سەر زمانى عەرەبى. هەروەها ئاماژەى بەوەشکردوە پێشکەوتنى عەرەب لە بوارى زانستى بیرکارى هاوکارو بەدیهێنەرى زۆربابەت بووە، کە پێشکەوتن لەبوارى شفرەسازى بەدەستبێنن و پێویستیان بە بەیاسایەکى کارگێرى هەبوە بۆ بەرێوەبەرى دەولەتەکەیان و بلاوبونەوەى خێراى نوسین و خویندنەوە لە جیهانى ئیسلامى دا.\nهەروەها دکتۆر مرایاتى ئەوەشى ڕوونکردۆتەوە، کە زانستى شفرەسازى و شاردنەوە پەیوەندىەکى بەتینى لەگەڵ زانستى دەنگ و ئامارو پیت و ووشەسازی و زانستى رێزمان و زانستى فەرهەنگسازى و ئایدۆم و زانستى برگەو سەروا.\nرێگەکانى بەشفرە کردن لاى عەرەب\nدکتۆر محەمەد مرایاتى دەلێت کیندى 34 ریگاى جیاوازى بۆ شفرەسازى بۆ بەشفرەکردنى نامەو دەق و کتێبەکان و، هەروەها کردنەوەیان بەکارهێناوە. دوو رێگاى شاردنەوەى بەکارهێناوە: یەکیان/ کە هیچ یاسایەکى نەبووە، بەلکو دەکەوێتە سەر ئاست و تواناو رۆشنبیرى ئەو کەسانەى بەکارى دەهێنن. رێگاى دووەمى/ بەکارهێنانى پیت لە شفرەسازى بۆ شاردنەوەى دەقەکان بەگۆڕینى شوێنی پیتەکان، کە پێى دەگوترێ التعمیە بالقلب. واتە هەلگێرانەوە. واتە هەرپیتێک بەپیتێکى تر بە یاسایەکى پەیرەوکراو، ڕیگاى دووەم پێى دەگوترێ التعمية بالإعاضة او التبدیل Substitution لێرەدا هەر پیتێک دەگۆردرێ بە پیتێکى تر ئەویش بەپێى ریکاریکى تایبەت,رێگایەکى تریش ئەوەیە کە بە زیاد کردنى پیت يا لابردنى پیت بۆنمونە پیت ق دواى هەر پیتێکى م زیاد بکرێ یا پیتى ش دواى هەر پیتێکى ل زیادبکرێ پێى دەگوترێ Nulls بەعەرەبى اغفال یا حذف,ئا دووریگە تێکەل کردن وبەکارهێنانى.\nهەر د.مرایاتى نمونەیەکى بەکارهێنراوى ئیبن الدرێهمى لە شفرەدا خستۆتە روو ئەم شێوازى شفرە کردنەى بەکار هێناوە، ئەویش بەوەرگرتنى پیتێک و، وازلێهینانى چەند پیتێکی تر، دواتر وەرگرتنى پیتى دووەم. هەروەها واز لێهێنانى چەند پێتێک وەک پێشتر دەقەکەى پێگۆریوە بۆ شفرە 1،2،3،4،5،6،7،8،9،10،11،12،13،14،15،16،17،18،19،20\nشێوازى شفرە کراوى دەقەکە وايلێهاتوە… 1،6،11،16،2،7،12،17،3،8،13،18،4،9،14،19،5،10،15،20\nنابێ، کە لە پیتى یەکەم پینج پیتى پەراند، لەهەنگاوى دووەم بیکات بە 4. بۆ نمونە ئەوکات شفرە هەلە دەردچێ و ناکرێتەوە.\nبۆ زانیارى خوێنەرانى بەڕێز ویلایەتە یەکگرتوەکانى ئەمەریکا سیستەمى فراوانى بۆ شفرە سازى دامەزراندوە، کە 80 هەزارکەس کاری تیدا دەکات و، بودجەى 80 ملیاردۆلارى بۆ تەرخان کردوە، بۆ ئەوەى بتوانێ کۆنترۆلى گشت جیهان بکات.\nکورد و شفرەسازى\nلەکۆتایی ئەم بابەتە ئەوەشمان لەیاد نەچیت لەرۆژگارى ئەمرۆمان دا شفرەسازى بوارێکى گرنگى سەربازییە لە نێوان هێزە زەمینى و ئاسمانى دەریاییەکان لەلایەن سوپاکانى جیهانەوە بەکاردەهێنرێ.\nڕەنگبێ کورد بەحوکمى ئەوەى خاوەنى شارستانیەتێکى دێرین و کۆن بووە لەناوچەکە، دەبێ درکى بەو جۆرە زانیاریە کردبێ. چونکە بەردەوام لەلایەن دوژمنەکانیەوە پەلاماردراوە. بەهۆى داگیرکارى عەرەبە موسلمانەکان بۆ کوردستان، کە ئەوکاتە بەپێى سەرچاوە مێژوویەکان زیاتر پەیرەوى ئاینى زەردەشتى بوون، لاى عەرەبەکان بەمەجوس و ئاگر پەرست ناو دەبران. جگە لەبونى ئاینى جولەکە و فەلەش، عەرەبە موسلمانەکان بە بیانوى مەجوسیەت و کوفرەوە زۆربەى کتێبە مێژوویی و ئاینیەکان و بوارى زانست و فەلەکناسى یان فرێ داوەتە ناو روبارو زێیەکان. یا ئەوەى سودى بۆخۆیان هەبوە بردویانەو وەریانگێراوەتە سەر زمانى عەرەبى و کردویانە بەمولکى خۆیان و مۆرکى کوردییان تێدا نەهێشتوە. فارس و تورکە عوسمانیەکانیش بەهەمان شێوە هەرچى سودى خۆیانى تیدا هەبووە کردویانە بە مولکى خۆیان، چونکە کورد خاوەنی نەبوەو دەولەتیش نەبووە. شەرى قەلاى دمدم, شەڕی بابەنەکان لەگەل نەیارانیان, شەڕى ئیمارەتە کوردیەکان لەگەل دوژمنان، تەنانەت خۆبەخۆش. هیچ شێکى وامان نەبەرگوێ کەوتوە نە بەردەست تا بزانرێ کورد لەکەیەوە شفرە سازى زانیوە یا بەکار هێناوەو نازانرێ، چ شێوازێکى شفرە بەکار هێنراوە یا هەر پشتیان بە قاسید و تەتەر بەستوە بۆ گەیاندنى نامەو ڕاسپاردەکان. نزیکترین مێژووش شەرەکانى شێخى نەمر لەگەل ئینگلیزەکان بێگومان سوپاى ئینگلیز خاوەنى ئامێرى بیتەل بوون و بۆ قیادەو کۆنترۆل. چونکە سوپایەکى ڕیکخراو بون لێرەش هیچ زانیاریەک و بەرچاو ڕوونیەک یان سەرچاوەیەک یا بەڵگەیەک نییە تا ئەوەمان پێ بلێ ئایا شێخى نەمر چۆن پەیوەندى بە فەرماندە مەیدانیەکانیەوە کردووە، چۆن ئاراستەى کردوون. ئایا بەهۆى نامەوە بووە؟ ئایا ووشەى نهێنى لەنامەکانى دا بەکارهێنراون، چۆن فەرماندەکان لێى تێگەیشتون؟ خۆ رەنگبێ لەشەرەکان دا بیتەلى ئینگلیزەکانیشیان دەستکەوتبێ. ئایا بەکاریان هێناوە یا بەکوفرو گوناهیان زانیوەو شکاندویانەو بەکاریان نەهێناوە. هەروەک لەسەرەتاى شۆرشى ئەیلول و شۆرشى نوێ زۆربیتەل گیرابێ لەسوپاى داگیرکەر بەلام شکێنراوە.\nلەگەل ئەوانەشى لەسەرەوە باسم کردوون، کورد خاوەنى چەندین ئەفسەرى پایەبەرز بووە چ لە ناو سوپاى عوسمانى چ دواتر لەناو سوپاى عیراق. لەوانە ڕەنگبێ چەندین ئەفسەرى موخابەرە هەبوبێ، بەلام هیچ شتێکیان نەنوسیوە سەبارەت مێژووى بەکار هینانى شفرە لەناو کورد دا. کورد تەنها لە شۆرشەکانى دا شفرە سازى بەکارهێناوە.\nکەواتە ئیمەى کوردیش دەتوانین بەهۆى وەرگێڕانى زۆر کتێب لە بوارى زانستەکان و پزیشکى و پیتۆلى و بایۆلۆژى و کیمیاگەرى و… هتد، وەرگێرینە سەر زوبانى کوردى و سود لەو زانستانە وەرگێرین و، پسپۆرى شارەزاییان لێوە وەدەست بهێنین. هەروەها بوارى زانستى شفرە سازى.\nزاهیر باهیر: پەیڤێکی خەمناك بۆ کۆچبەران و پەنابەران.


ئەرکی pkk چی بوو لە شەنگاڵ؟؟؟؟\n2018-03-29 [10:43 AM]\nنووسینی: مەلا هەندرێن\nوەک بینیمان هێزەکانی pkk .لەسەر داوای حکومەتی بەغدا.شەنگاڵ چۆڵ دەکەن . مراد قەرەیڵان لەبارەی کشانەوەیان لەشەنگاڵ دەڵێت(لەبەر ئەوەی خەڵکی شەنگاڵ مەترسی داعشیان لەسەر نەماوە و ئێستا هێزەکانی عێراق دەیان پارێزیت و ناوچەکە ئارامە.بۆیە هێزەکانمان دەکێشینەوە و ئەرکمان تەواوبووە )لەسەرئەم پرسە پێم باش بوو چەند تێبینیەکی خۆم یاداشت بکەم .کە ئەمانەن : _\n۱ـ ئەوە pkk نەبوو شەنگاڵی لەدەست داعش دەپاراست .ئەویش نەبوو کە شەنگاڵی لەچنگ داعش ڕزگار کرد .بەڵام ئەوان بوون لەگەڵ حەشدی شیعی هەماهەنگ بوون بۆ دەرکردنی پێشمەرگە و هێنانەوەی دەسەڵاتی بەغدا بۆ شەنگاڵ .دیارە ئەرکی ئەوان بریتی بووە لەدژایەتی کردنی پێشمەرگە و دەسەڵاتی هەرێمی کوردستان.نەک هێزی داگیرکەری عێراق.\n۲ـ ئاشکرایە چەندان جار حکومەتی هەرێمی کوردستان داوای لە pkk کرد لەشەنگاڵ بکشێنەوە .بەڵام ئەوان نەک هیچ حیسابییان بۆ داواکەی هەرێم نەدەکرد.بگرە بێ منەتانە دەیان گوت .ئێمەش بەشێکین لە شەنگاڵ وبەهیچ شێوەیەک ناکشێینەوە .ئەگەربەشەڕیش بێت لێرە دەرناچین .ئەوان لەهەموو ئەو شوێنانەی تیادا باڵا دەست بوون لەشەنگاڵ.هەڵ کردنی ئاڵای کوردستان تیادا قەدەغەبوو .هەموو فەرمانێکی حکومەتی هەرێمیشیان ڕەت دەکردەوە .کەچی لەگەڵ هاتنەوەی دەسەڵاتی عەرەب .pkk مل کەچی خۆی بۆفرمانەکانی عێراق ڕاگەیاند وئیدارەی هاوبەشیان دورست کرد و ئاڵای عێراقی داگیرکەرییان لەسەروی ئاڵاکانی خۆیان هەڵدا.ئستاش حکومەتی بەغدا کەئیشی پێیان نەماوە، لەسەر داوای تورکیا بەشەق لەشەنگاڵ دریان دەکات .کەچی ئەو قسەیان لەبیر چۆتەوە کە دەیان گووت ئێمە بەشێکین لەشەنگاڵ وهەرگیزبەجێی ناهێڵین.\n۳ـ مەترسی ئەوە هەیە pkk ئەو هێزەی لە شەنگاڵ دەیکێشتەوە،لەبڕی ئەوەی بیباتە باکوور و شەڕی تورکیای پێ بکات .بیگوازێتەوە جێگاو شوێنێکی تری هەرێمی کوردستان.تا لەوێش ئەرکی خۆیان لەدژایەتی کردنی پێشمەرگە و حکومەتی هەرێم جێبەجێ بکەن،چونکوهەرلەگەل ڕاگەیاندنی پاشەکشەیان لەشەنگاڵ، گوتیان ئێمە لەهەرێمی کوردستان میوان نین،واتا خۆیان بەخاوەنی هەرێم دەزانن و مانەوەیان و شوێن گۆڕکێیان ،هیچ پرس و مۆڵەت ورگرتنی لە حکومەتی هەرێم ناوێت . ٤ـ لەشکر کێشی تورکیا بۆسەر سنوورەکانی هەرێم و هەڕەشەتوندەکانی ئەردۆگان.لەپاڵ ئەوە هاتنە وەڵامی عیراق و ڕاگەیاندنی ئەوەی بەهێز وەڵامی تورکیا دەدەنەوە و خۆمان سنوورەکانی عێراق دەپارێزین ،سیناریۆیەکی ترە بۆ ئەوەی سوپای عیراق بەبیانوی دەست وەردانی تورکیا ، جارێکی تر بگەڕیتەوە سەر سنورەکان و بەمەش شتێک نامێنێت بەناوی ناوچەی دەسەڵاتی سەربازی پێشمەرگەو حکومەتی کوردستان . بەداخەوە pkk هەر لەدوای ڕاپەڕینەوە،ئەرکی خۆی لەدژایەتیکردنی تورکیاگۆڕی بۆ دژایەتی کردنی ئەزموونی حوکمڕانی هەرێمی کوردستان .بەدرێژایی بیست و حەوت ساڵی ڕابردووش،بەهەموو شێوازەکان هەوڵی لەناوبردنی ئەو هەرێمەی داوە .پەکەکە تاکە حزبی کوردستانە تائێستاش دانی نەناوەبە پەرلەمان و حکومەتی هەرێمی کوردستان .هەر لەسەر ئەو بنەمایەش بووە pkk دەستی گەیشتبێتە هەرشوێنیک لە خاکی باشووری کوردستان ،ئەوە دەسەڵاتی خۆی سەپاندووە و هەرێمی میدیای تیادا ڕاگەیاندوە .لەسنووری دەسەڵاتی پەکەکە ،ئاڵای کوردستان قەدەغەیە وبڕیارو یاساکانی حکومەتی هەرێمیش جێبەجێ ناکرێت ، بڕۆن سەیری چیای قەندیل و گوندەوارەکان وناوچەکانی زاب و حەفتەنین بکەن .بزان کەسێک دەوێرێت ئاڵای کوردستان لەیەخەی خۆی بدات ؟ بزانن پێشمەرگەیەک دەتوانێت بەچەکەوە لەم ناوچانە بسوڕێتەوە وبڵێت ئێرە هەرێمی کوردستانه؟ بزانن ئەوانە وەک کوردی باکوور هاتوون دان بە حکومەتی کوردستان بنێن و ڕێز لەخەڵک و دەسەڵاتەکەی بگرن و هاوکاری خەباتی نەتەوەیی بن؟.یان هاتوون سەدان کیلۆ مەترییان لەخاکی هەرێم داگیر کردووە و حکومەتی خۆیان و (هەرێمی میدیایان) تیادا ڕاگەیاندوە؟ئاڵای خۆیان ویاساو دەسەڵاتی خۆیان تیادا پەیرەو دەکەن و هیچ حیساب بۆ حکومەتی هەرێمی کوردستان ناکەن .\n٥ـ بەداخەوە pkk وەک کەڵەگا بەسەر حکومەتی هەرێمی کوردستانەوە مامەڵەی کردوەودەیکات .ئەوان ئیسغلالی ئەو دۆخە ناسکەی کوردستان دەکەن و بونەتە بەشێک لە ئەجندای هەرێمایەتی بۆ لەناو بردنی خەونی بە دەوڵەتی بوونی هەرێمی کوردستان .خەریکە بەهەموولایەک حکومەتی کوردستان دەخەنە نێو تەڵەی سیاسی وسەربازی و تووشی هەڵوێستێکی ناخۆشی دەکەن، یان دەبێت شەڕی پەکەکە بکات ،یانیش دەبێت ڕێگابە لەشکری بەغدای عەرەبی بدات ، بۆئەوەی بەناوی پاراستنی سەروەری خاکی عێراق ،بگەڕێتەوە سەرسنوورەکان.ئەو سنوورانەی بیست و حەوت ساڵە پۆساڵی سەربازی داگیرکەری عیراقی پێی نەگەیشتووە .\nهەر ئێستا ئاماژەکانی ئەم سیناریۆیانە دەرکەو توون . تورکیا ڕۆژانە هەڵمەتە سەربازیەکانی بۆسەر سنوورەکانی عێراق توندتر دەکات و بەردەوامیش داوا لەحکومەتی بەغدا دەکات ،ئەگەر سنورەکانی خۆت پێ ناپارێزرێت .ئەوە مافی خۆمانە pkkلەهەر شوێنێک بێت ،خۆمان بێین و لەناویان ببەین. لەپاڵ ئەمەش هەندێک زانیاری هەیە کە هەفتەیەک دەبێت تەواوی کۆنسەی سەرۆکایەتی pkk قەندیل یان جێ هێشتوەو لەشاری ورمێ ،لە ئێران پەنا دراون . ئاماژەیەکی تر ئەوەیە کە هەندێک حزب وگروپ لەسلێمانی بەئاشکرا داوا لە عەبادی دەکەن بە هێز و لەشکری خۆی بچێتە سەر سنورەکان و پێش بە لەشکرکێشی تورکیا بگرێت .بۆیە درەنگ یان زوو عەبادی هێزە سەربازیەکانی خۆی بەرەو قەندیل تاو دەدات .ئەوکاتە پێشەمەرگە یان دەبێت شەڕی عێراق بکات .کەتورکیاش لەم شەرە هاوکاری عێراق دەبێت .یانیش دەبێت ڕێگا بە حەشدی شیعی بدات تاسەر سنوورەکان نەوەستن .ئالیرەدا پرسیار ئەوەیە کەئەگەر pkkبەشێک نییە لە سیناریۆی لەناوبردنی هەرێم .با باشووری کوردستان چۆڵ بکەن و سنوورەکان ڕادەستی پێشمەرگە بکەن.ئەوکاتە نەبیانوی لەشکرکێشی تورکیا دەمێنێت .نە مەترسی هاتنی سوپای عێراق . چونکو ئەوان هەر تا ئەوکاتە لەم شوێنانە دەمێنن ،کەسوپای عێراق دەیگاتێ،پاشان وەک شەنگاڵ چۆڵی دەکەن و ڕادەستی بەغدای دەکەن.\nلەکۆتاییدا دەڵێم .ئەگەرچی نەخشەو پیلان گێڕیەکانی دوژمنان زۆر دژۆار و مەترسی دار بووە .بەڵام بە دڵنیاییەوە ،کۆی ڕووداوکان بەرەو ئەوە دەڕۆن ،کە دۆزی کورد ببێتە دۆزێکی نێودەوڵەتی و بەبڕیاڕێکی تری ئەنجومانی ئاسایشی نێو دەوڵەتی ،پێشکەوتوتر لەبڕیاری( 688)پاراستنی نێودەوڵەتی بۆ باشووری کوردستان دابنرێت .ئەم جارە لەسەر بنەمای هێڵی 36نابێت ،بگرە هەموو ئەوناوچانە دەگرێتەوە ،کە ڕیفراندۆمی تیادا ئەنجام دراوە.


سێ زلهێزی جیهان كە هەرسێكیان مافی ڤیتۆیان لە ئەنجومەنی ئاسایشی نێودەوڵەتی هەیە، پێكەوە 100 تا 120 موشەكیان لە دژی دەوڵەتێك بەكار هێنا كە حەوت ساڵە لە گێژاوی شەڕی ناوخۆدا دەسوڕێتەوە. هاووڵاتیانی ئەمریكاو بریتانیاو فەرەنسا بەم گورزە سوپاییە شادمان نەبون، ئەویش لەبەر ئەوەی گورزەكە هیچی لە مەسەلەكە نەگۆڕیوەو هیچ زیانێكی بە رژێمی ئەسەد نەگەیاندووە، بەتایبەتی كە دیمەشق پێش گورزەكە هەموو فڕۆكەكانی بۆ تەرتوس و حەمیمیم گواستبۆوە.\nكاردانەوەكان جیاواز بون. پوتین گورزەكەی بە پێشێل كردنی یاسای نێودەوڵەتی ناساند، فەرەنساو بریتانیا كە لە گورزەكەدا بەشدار بون، هیچ لەگورزەكە سودمەند نەبون. لەكاتێكدا ئەردۆغان كە هاوپەیمانی روسیایە لە سوریا، پشتگیریی كرد. وتارەكەی تریزا مای كە پاش گورزەكە خوێندییەوە هێندەی لە پاكانەكردن دەچوو، هێندە لە وتاری سەركەوتن نەدەچوو. ماكرۆنیش لە یەكەم لێدوانی، باسی پێویستیی چارەسەری سیاسیی كرد كە هەمان داوای روسیاو سوریایە.\nتەنها دوو كەس لە گورزەكەدا هەم دۆڕاون هەم براوە. ئەم دوو كەسەش پوتین و ترەمپن.\nهەرچەند پوتین لە ناو روسیا خۆی بە پاڵەوانێكی نەتەوەیی دەزانێ و وای نیشان دەدا كە روسیا لەسەر دەستی ئەو دەبێتەوە بە روسیای سەردەمی سەروەری و زلهێزی، بەڵام لەم قەیرانەدا بەقەد ئەوەی كە پێویستە توندوتۆڵ و جەربەزە نەبوو. ترەمپیش لە وتارەكانی كە لە تویتەر بڵاوی كردونەتەوە، وەك كەسێكی شپرزەو دوودڵ و بێ بڕیار دەركەوت. بەڵام لەگەڵ ئەوەشدا هەردووكیان براوەن چونكە ژێر بەژێر سازانێكیان لەگەڵ یەكتریدا كرد، تێیدا ترەمپ وازی لە هەڕەشەی وێران كردنی بنكەكانی روسیا هێنا لە سوریا، پوتینیش بەهەمان شێوە وازی لە هەڕەشەی لێدانی ئوستولی پێنجەم و شەشەمی ئەمریكا هێنا، هەروەها لەسەر ئەوەش رێككەوتن كە لە سوریا بدرێ بەو مەرجەی گورزەكە زیانی كاریگەری پێ نەگەیەنێ. هەر واش دەرچوو. بەڵام سەركەوتنی گەورەی هەردووكیان لەوە دایە كە بەم سازانە هەڕەشەی هەڵگیرسانی جەنگی سێیەمی جیهانیان دورخستەوە.\nبەڵام ئەمە نكوڵی لەوە ناكات كە گورزوەشێنەرەكان بوێرتر دەركەوتن، روسیاش و لەناو روسیا پوتین وەك دەستەوەستان نیشان دراوە. بۆیە دەشێ لە قۆناغی داهاتوودا پوتین جموجوڵێك بكا كە ئابڕوی تكاوی خۆی پێ بگێڕێتەوە. ئەو جموجوڵەش لەدوو كردەوە بەولاوە هیچی تر نابێ. یەكێكیان گرتنی ئیدلیبە كە گرنگترین قەڵەمڕەوی ژێر دەسەڵاتی ئۆپۆزیسیۆنە و لەم سەروبەندەدا دەرهێنانی ئەم شارە لە بن دەستی ئۆپۆزیسیۆن هیچ بەهایەكی سیاسی بۆ ئۆپۆزیسیۆن ناهێڵێتەوەو بە تەواوی كۆتایی بە مەرجیەعەتی ژنێڤ دەهێنێ. دووەمیان، گواستنەوەی كوردی سوریایە لە سەنگەری ئەمریكاوە بۆ سەنگەری روسیا كە ئەگەر روسیا تێیدا سەركەوتوو بێ، ئەمریكا هیچ ئامرازێكی جێ متمانەی لەناوخۆی سوریا بۆ نامێنێتەوەو ناچار دەبێ دەستبەجێ سوریا بۆ روسەكان بەجێ بێڵێ. ئەوروپییەكان هەست بەمە دەكەن. رەنگە هەر ئەمەش بێ ماكرۆنی سەرۆكی فەرەنسای هاندا بێ پێشنیاری گێڕانەوەی دەستپێشخەری بۆ ئەنجومەنی ئاسایشی نێودەوڵەتی بكات و هەر ئەوەش بێ كە سەرۆكی ئەڵمانیا فرانك ڤالتەر شتاینماری هاندا بێ پێشنیاری ئەوە بكات كە مۆسكۆ و واشنتن پێكەوە دەستپێشخەرییەك بۆ چارەسەركردنی قەیرانی سوریا رابگەیەنن. ئەمە بەم مانایە دێت كە جیهان پاش بەسەلامەتی دەرچون لە قەیرانی گورزەكە، ئامادەترە بۆ پەسەندكردنی هەر دەستپێشخەرییەك بۆ گێڕانەوەی ئاشتی بۆ سوریا، تەنانەت ئەگەر نرخەكەش سەقامگیربونی دەسەڵاتی روسیاش بێ لە ناوچەكەدا.


بڕیاری نوێ بۆ دابه‌شكردنی به‌نزین ده‌ركرا\nئۆتۆمبێلێکی وەزارەتی پێشمەرگە لە گەرمیان وەرگەڕا\nكەشناسی:پێشبینی بەرزبوونەوەی تۆز و خۆڵ دەكرێت\nجێگری سەرۆکی حکومەت و وەزیری سامانە سروشتییەکان بە وەکالەت و وەزیری پێشمەرگە سەردانی کێڵگەی غازی کۆرمۆر دەکەن\nسه‌فین دزه‌یی: بەتوندی ئیدانەی هێرشی مووشەکیی بۆ سەر کێڵگەی کۆرمۆر دەکەم\n2022-05-24 [07:37 AM]\nپاشنیوەڕۆی ئه‌مڕۆ چەکدارانی پەکەکە لە رێگای مووشەکەوە ھێرشێکی ترسنۆکانەیان کردە سه‌ر بنكه‌یەکی په‌خشی دەزگاکەمان له(چیای بێخێر) لە نێوان شاری دھۆک و زاخۆ، كه بەھۆیەوە زیانێکی زۆری مادی به‌ر باڵه‌خانه و ئامێرەکانی بنكه‌کە گەیشت و بووە ھۆی وەستاندنی پەخشی رادیۆی دھۆک و کەناڵی دھۆک تیڤی و رادیۆی زاخۆ و کەناڵی دەلال تیڤی و، چەند رادیۆ و کەناڵێکی دیکە کە لە رێگای ئەو بنکەیەوە پەخشی بەرنامە و پڕۆگرامەکانیان بۆ ئەو دەڤەرە دەکەن.\nله كاتێكدا ئێمه ئه‌م كرده‌وه ترسنۆکانەیە به‌توندترین شێوه ریسوا و شه‌رمه‌زار ده‌كه‌ین، رایده‌گه‌یەنین كه به ئامانجگرتنی بنكه‌ی په‌خش و کەناڵە میدیاییەکانی دەزگاکەمان جگه له ترس و تۆقینی په‌كه‌كه له ده‌نگی دلێر و بوێر و راست بێژی راگه‌یاندنی پارتی دیموكراتی كوردستان، مانایه‌كی تر ناگه‌یەنێت.\nهه‌وڵی نه‌زۆكی چه‌كدارانی په‌كه‌كه بۆ كپكردنی ده‌نگی حه‌قبێژان و ده‌نگی نه‌ته‌وه‌یی و نیشتمانی میدیاکار و راگەیاندنەکانی پارتی، بۆ په‌رده پۆشكردنی كارە نایاسایی و داگیركارییه‌كانیانه له هه‌رێمی كوردستان بۆیه ترسنۆكانه په‌لاماری یه‌كێ له بنکه ھەرە پێشکەوتووەکانی په‌خشی ده‌زگای رۆشنبیر و راگه‌یاندنی پارتی دیموكراتی كوردستان ده‌دەن كه ئه‌م بنكه‌یه جگه له بنكه‌یه‌كی په‌خشی میدیایی، نیشانه‌ی شارستانی و پێشكه‌وتنی هه‌رێمی كوردستانه و، هیچ به‌هانه‌یه‌ك نیه بۆ به‌ئامانجگرتنی.\nھەروەکو ئاشكرایه ئه‌و كرده‌وه ناڕەوایەشیان نیشانه‌ى داڕمان و شكستی بەرنامە و فکری بەسەرچووی ئه‌و تاقمه سه‌رلێشێواوه‌یه، كه په‌نا بۆ هه‌موو كارێكی نامرۆڤانە و نایاسایی ده‌به‌ن بۆ گه‌یشتن به مه‌رامه تاوانكاریی و داگیركارییه‌كانیان.\nجارێكی دیکە ئه‌م كرده‌وه‌یە ریسوا و مه‌حكوم ده‌كه‌ین و داواش له چه‌كدارانی په‌كه‌كه ده‌كه‌ین كه ده‌ست له هه‌رێمی كوردستان هه‌ڵگرن و چیتر نەبنە ھۆکاری ھەڕەشە و نا سەقامگیریی.\nده‌زگاى رۆشنبیری و راگه‌یاندنى\n٢٤ـی ٥ـی ٢٠٢٢


بۆینگ بوونی كێشەیەكی تەكنیكی لە فڕۆكە نوێكەی ئاشكرادەكات | Esta Media Network\nكۆمپانیای بۆینگ تایبەت بە دروستكردنی فڕۆكە، ڕادەستكردنی فڕۆكەی جۆری (737 ماكس) بە كڕیارانی ڕادەگرێت، بەهۆی دەركەوتنی كێشەیەك لە سیستمی پاراستنی تەزووی كارەبای فڕۆكەكەدا.\nپێشتر لە 16ی ئەم مانگە ئاژانسی ڕۆیتەرز بڵاویكردەوە، بۆینگ ڕادەستكردنی فڕۆكەی جۆری (737 ماكس)ی ڕاگرتووە، بەهۆی ئەو كێشانەی لە سیستمی پاراستنی وزەی یەدەگدا بەدیكراوە.\nكێشە نوێكە دوای چەند مانگێك دێت لە گەڕانەوەی فڕۆكەكە بۆ خزمەت، پاش قەدەغەكردنی كاركردن بە فرۆكەكە بۆ ماوەی 20 مانگ، بەهۆی دوو ڕووداو، كە قوربانیی لێكەوتەوە.\nدیڤ كالهۆن، سەرۆكی جێبەجێكاری كۆمپانیای بۆینگ لە نامەیەكی ئەلیكترۆنیدا بۆ فەرمانبەران وتی، كۆمپانیا دوا گۆڕانكارییەكان لەسەر پلان و بەڵگەنامەكان دەكات لەگەڵ كارگێڕیی فڕۆكەوانیی فیدڕاڵی، بۆ دیاریكردنی كاری پێویست لەپێناو گەڕاندنەوەی فڕۆكەكان لەلایەن كۆمپانیاكانی فڕۆكەوانییەوە بۆ دووبارە خزمەتكردن.\nدوای ئەوەی بەهۆی دوو ڕووداوەكەوە لەلایەن زۆرێك لە دەستەی ڕێكخەرەكانی جیهانەوە قەدەغەی لەسەر لابرا، بۆینگ زیاتر لە 85 فڕۆكەی (737 ماكس)ی ڕادەستكردووە.\nبردنەوەی مانچستەر سیتی لە پاریس سان جێرمان (1-2)\nڕۆژنامەی نیوۆرک تایمزی ئەمریکی ئاشکرایکردووە، هەفتەی ڕابردوو دۆناڵد ترەمپ، سەرۆکی ویلایەتە یەکگرتووەکانی ئەمریکا داوایکردووە بژاردەی لێدان لە هەندێک…\nوەزارەتی دەرەوەی ئەمریكا ڕایگەیاندووە، هەوڵەكانی توركیا بۆ قەدەغەكردنی هەدەپە، دیموكراتی لەو وڵاتە دەخاتە مەترسییەوە. لە ڕاگەیەندراوێكدا، وەزارەتی دەرەوەی…


هاتوچۆی هه‌ولێر: هه‌ندێك له‌خاوه‌نی دوكانه‌كان شه‌قامی به‌رده‌م دوكانه‌كانيشیان به‌موڵكی خۆیان ده‌زانن\n2018-11-28 [06:08 AM]\nوته‌بێژی پۆلیسی هاتووچۆی هه‌ولێر راگەیاند، هه‌ندێك له‌خاوه‌ن دوكانه‌كان ته‌نانه‌ت شه‌قامی به‌رده‌م دوكانه‌كه‌شیان به‌موڵكی خۆیان ده‌زانن.\nفازڵ حاجی، وته‌بێژی پۆلیسی هاتوچۆی هه‌ولێر له هه‌ژماری تایبه‌تی خۆیدا له‌تۆڕی كۆمه‌ڵایه‌تی (فه‌یس بووك) نووسیویه‌تی، هه‌ندێك له‌خاوه‌ن دوكانه‌كان ته‌نانه‌ت شه‌قامی به‌رده‌م دوكانه‌كه‌شیان به‌موڵكی خۆیان ده‌زانن ، ئه‌گه‌ر بۆشیان بكرێت شه‌قامه‌كانیش ته‌ڵبه‌ند ده‌كه‌ن.\nئاماژەی بەوەش کردوە، گرتنی شه‌قامه‌كان به‌م شێوه‌یه به‌هۆی كه‌مته‌رخه‌می لایه‌نه حكومییه‌كان و شاره‌وانییه ، كه‌ڕێگا ده‌ده‌ن خه‌ڵك به‌م شێوه‌یه زیاده‌ڕۆیی بكه‌نه سه‌ر موڵكی گشتی كه ئه‌مه‌ش كێشه بۆ هاووڵاتیان دروست ده‌كات.\nراشیگەیاندووە: روونترین شوێنیش بۆ ئه‌و دیارده‌یه شه‌قامی كۆیه‌یه، لای مزگه‌وتی حاجی برایم گه‌ردی و شه‌قامی مه‌خمور به‌رامبه‌ر مزگه‌وتی ئه‌حمه‌د یه‌عقوبی تاكو لای مزگه‌وتی خدر سواره‌یه .\nروونیشیكردۆته‌وه كه له‌م شه‌قامانه ته‌نانه‌ت له‌هه‌ندێك شوێن وه‌كو كۆگا لێكراون و كاڵاكانیان تیادا كۆ كردۆته‌وه‌و دوورنییه به‌كرێشی بده‌ن ، وێڕای ئه‌وه‌ی ئه‌م دوو شه‌قامه ئه‌وه‌نده به‌رین كراون ، كه‌چی به‌به‌رده‌وام قه‌ره‌بالغیان پێوه دیاره.\nوته‌بێژی پۆلیسی هاتوچۆی هه‌ولێر، داواش له كارمه‌ندانی شاره‌وانی ده‌كات كه چاودێره‌كانیان له‌و شوێنانه زیاتر بوونیان هه‌بێت و لێ نه‌گه‌ڕێن ئه‌م دیارده‌یه زیاتر ته‌شه‌نه بكات.


ئەوانەی بە پارە دەوڵەمەندن، بەڵام بە رۆح هەژارن!\nTuesday, 06.04.2013, 12:00\nئه‌وه‌ي كيفايه‌تت ئه‌دا ده‌وڵه‌مه‌ندت نه‌كات ، هه‌موو سه‌روه‌تي ئه‌م دنيايه‌ش ده‌وڵه‌مه‌ندت ناكات\nزۆرن ئه‌وانه‌ي به پاره ده‌وڵه‌مه‌ندن به‌ڵام به رۆح هه‌ژارن\nده‌وترێ مرۆڤ له‌سێ چاو پێكهاتوه كه بريتين له‌جه‌سته‌و له‌رۆح. چاوي سێيه‌ميش ئه‌وه‌يه بتوانێت ئه‌و دوو ڵايه‌نه گرنگه‌ي تر ، به‌واتا جه‌سته‌و رۆح يه‌كبخات بۆ ئه‌وه‌ي مرۆڤ ناخي خۆي بدۆزێته‌وه. زۆربه‌ي مرۆڤه‌كان ته‌نيا جه‌سته‌ي ڕوكه‌شي خۆيان ده‌بينن و ته‌نيا بايه‌خ به‌ڵايه‌نه ڕوكه‌شه‌كاني جه‌سته ئه‌ده‌ن ، به‌ڵام ڵايه‌نه رۆحيه‌كاني خۆيان نابينن. زۆرانێك هه‌ن هه‌موو فه‌لسه‌فه‌ي ژيانيان ته‌نيا له‌پاره‌دا ده‌بينن ، كۆيله‌ي مادده‌ن ، كه‌موكوريه سايكۆلۆژي وكه‌سايه‌تيه‌كانيان به‌ڕێگاي پاره‌و سه‌روه‌ت و سامانه‌وه ده‌شارنه‌وه ، هه‌روه‌ها به‌كورسي ده‌سه‌ڵاتيش. به‌شێكي زۆري ئه‌م مرۆڤانه به‌رگه‌ي كێشه رۆحيه‌كان ناگرن و له جه‌وهه‌ردا به‌خته‌وه‌رنين. تێناگه‌ن كه جه‌وهه‌ر له ڕواله‌ت گرنگتره. تێناگه‌ن بوون به‌كۆيله‌ي پاره‌و كردنه قورباني كاته به‌نرخه‌كاني ژيان ته‌نها بۆ ته‌راكوم كردني سه‌روه‌ت و سامان و بوونه ديلي پاره له راستيدا واتاي هه‌ژاريي ماددي و رۆحيش ده‌به‌خشێت له‌ژياني مرۆڤه‌كه‌دا با ده‌وڵه‌مه‌نديش بێت به‌ماده. ديارده‌يه‌ك نه‌خۆشي پاره‌و مادده‌ي لێده‌كه‌وێته‌وه. زۆربه‌ي ئه‌مانه ڕه‌زيل ده‌ژين ، كه‌واته ئه‌و مرۆڤه ده‌وڵه‌مه‌نده‌و كه‌چي به‌پاره هه‌ژار ده‌ژي و به‌رۆحيش هه‌ژار ده‌ژي. كه‌واته كه‌سێكي ده‌وڵه‌مه‌ند به‌هه‌ژاري ده‌ژي چونكه به‌رده‌وام له هه‌ولي ئه‌وه‌دايه سامانه‌كه‌ي گه‌وره‌تر بكات. ژياني ده‌بێته ژياني پارێزگاريكه‌ر له‌پاره‌كاني و له‌خۆڵ و به‌ردي موڵكه‌كاني. ديارده‌يه‌ك كه هه‌رگيز ناكرێ له‌سه‌ر حيسابي ئه‌ندامه‌كاني تري كۆمه‌ل نه‌بێت. په‌لاماري بێره‌حمانه بۆ پاره‌و سه‌روه‌ت. به‌لێ ئه‌مه نه‌خۆشيه خه‌ته‌رناكه‌كه‌ي مرۆڤه (ده‌سه‌ڵات و پاره). به ياديان بهێنرێته‌وه كفن گيرفاني نيه. ئه‌و كاته‌ي فه‌لسه‌فه‌ي ژيان ده‌بێته فه‌لسه‌فه‌ي ته‌نيا پاره‌و ده‌سه‌ڵات به‌ڵام ته‌نها بۆ مه‌به‌ستي خوودي. زۆرێك له مرۆڤه‌كان وا بيرده‌كه‌نه‌وه هه‌موو خۆشيه‌كاني ژيان ته‌نها به پاره ده‌كڕدرێت به‌ڵام نازانن له راستيدا خۆياني پێده‌فرۆشن. جوانيي ناتوانێت بێئه‌قليي بشارێته‌وه ، پاره‌و سامان ناتوانێت ڕوخساري سته‌مكاري و نارۆشنبيريي بشارێته‌وه. ئه‌وانه‌ي پاره به هه‌موو شتيك ده‌زانن ، ئاماده‌ن له پێناو پاره‌ش هه‌مو شتێك بكه‌ن. داواكردني دادپه‌روه‌ري له سته‌مكار وه‌ك داواكردني ئه‌قل وايه له شێتێك.\nته‌نها باران به يه‌كساني به‌سه‌ر مرۆڤدا ده‌بارێت\nئايا ئه‌وانه‌ي بوونه‌ته كۆيله‌ي پاره ده‌توانن مرۆڤيان خۆش بوێت؟\nئايا ئه‌وانه‌ي بوونه‌ته كۆيله‌ي پاره ده‌توانن مرۆڤيان خۆش بوێت؟ يان ته‌نيا ده‌توانن پاره‌يان خۆش بوێت. له سروشتي جيهانبينيه ماديه‌كه‌وه زۆرانێك له‌پێناويدا بگره ئازادي و خۆشه‌ويستي مرۆڤه‌كاني تريش زه‌وت ده‌كه‌ن چونكه سروشتي پاره زاڵمه‌و مرۆڤ چاوچنۆكه هه‌ربۆيه ياساو سزاشي بۆخۆي داناوه چونكه سروشتي خۆي باش ده‌ناسێت. له‌وانه‌يه ئه‌وانه خودي خۆشيان خۆش نه‌وێت. ئايا چۆن ده‌توانرێت سنور بۆ ئه‌م بارودۆخه خه‌ته‌رناكه دابنرێت؟ بۆ ئه‌وانه‌ي خوێن ئه‌ده‌ن ، ئه‌وانه‌ش كه ئاماده‌ي خواردنه‌وه‌ين. ئه‌گه‌ر كه‌سێك ئاماده بێت به‌هوشياري خۆي و له‌پێناوي پاره‌دا ژينگه وێران بكات ئه‌وا ئه‌م كه‌سه پاره‌ي خۆشتر ده‌وێت وه‌ك له‌ژينگه چونكه ژينگه ژيانه ، كه‌واته مرۆڤيشي خۆش ناوێت. ديارده‌يه‌ك ره‌نگدانه‌وه‌ي باشي نابێت له‌سه‌ر په‌يوه‌نديه‌كاني نێوان تاكه‌كاني كۆمه‌ل. په‌يوه‌نديه كۆمه‌ڵايه‌تيه‌كاني نێوان خۆيان و تاكه‌كاني كۆمه‌ل ته‌نيا له‌په‌يوه‌ندي پاره‌دا ده‌بينن. ئه‌گه‌ر قولتر له بووني خۆيان تێبگه‌ن ئاسانتر روناكي ناخيان ئه‌دۆزيه‌وه. ئه‌وه‌ي گوول گه‌وره ئه‌كات بارانه نه‌ك هه‌وره تريشقه.\nمرۆڤ زه‌وي و ژياني له پێناوي پاره‌دا وێران كردوه\nله 220 سالي ئه‌م دواييه‌ي مێژوودا مرۆڤايه‌تي زه‌وي و ژينگه‌ي به‌قه‌د ئه‌و چه‌ند مليۆن ساله‌ي پێشووي خۆي وێران كردوه. جه‌نگێكي بێبه‌زه‌يي له‌م بواره‌دا هه‌لگيرساندوه. به جۆرێك له‌گه‌ل زه‌وي و ژينگه ره‌فتار ده‌كه‌ين هه‌روه‌ك ئيتر ئێمه دوا نه‌وه‌ي ئه‌م سه‌ر زه‌ويه بين. مرۆڤ له‌م ماوه‌ي كاتي ژيانيدا ئه‌ستێره‌ي زه‌وي به‌شێوه‌يه‌ك تێكداوه كه مرۆڤ خۆي جارێكيتر برواناكه‌م له‌و بارودۆخه‌دا ببينێته‌وه ئه‌م ئه‌ستێره‌يه دوباره بهێنێته‌وه سه‌رباري ئاسايي خۆي. كاتێك ئه‌م سه‌رلێتێكدانه‌ي زه‌وي هه‌ندێ له‌شوێني خۆي ده‌وه‌ستێت ئه‌گه‌ر مرۆڤ ده‌ست له‌روتاندنه‌وه‌و لوكسوسي ئابوري زه‌وي هه‌لبگرێ ئيتر به‌ناوي هه‌ر جۆره ئابوريه‌كي چاوچنۆكانه‌وه بێت. به‌ڵام ئايا چاوچنۆكي مرۆڤه ژيان وێرانكه‌ره‌كان له‌پێناوي پاره‌دا رێگا به ده‌ست هه‌لگرتن له وێران كردني ژيان ئه‌دات؟ ئه‌و كاته‌ي له پێناوي سێوێك دره‌ختێك ئه‌بڕێته‌وه. ئه‌وه مرۆڤه شارستانيه‌تي دروستكردوه‌و هه‌ر مرۆڤيشه وێراني ده‌كاته‌وه. له راستيدا كاتي ئه‌وه بۆ مرۆڤ هاتوه كه خۆي له‌نوێ وه هه‌لبسه‌نگێنێت كه ئه‌م چيه.\nعاله‌مي مادي و كۆمه‌ڵگاي سه‌قه‌ت\nئه‌گه‌ر كۆمه‌ڵگايه‌ك گه‌وره‌يي مرۆڤه‌كاني به‌ده‌سه‌ڵات و به پاره‌و سامان بپێوێت ، ئه‌وا ئه‌ميش كۆمه‌ڵگايه‌كي سه‌قه‌ت و نه‌خۆشه ، سه‌قه‌ت و نه‌خۆش خراوه ، كۆمه‌ڵگايه‌كه كه‌خزاوه‌ته نێو جيهاني ماديه‌وه‌و له‌بري به‌ها كۆمه‌ڵايه‌تيه به‌نرخه‌كان و رۆحيه‌كان فه‌لسه‌فه‌ي ماده‌و پاره داگيري ده‌كات. نيشانه‌ي بيركردنه‌وه‌يه‌كي سه‌قه‌ت وخه‌ته‌رناك له‌سه‌ر حيسابي فكرو به‌ها په‌يوه‌نديه كۆمه‌ڵايه‌تيه‌كان. بۆچوون و تێروانينيان بۆ يه‌كتر له‌سه‌ر بنه‌ماي پاره‌و ده‌سه‌ڵاته ، نه‌ك له‌سه‌ر بنه‌ماي رۆشنبيري وبه‌ها رۆحيه جوانه‌كان. له‌م جۆره كۆمه‌ڵگايه‌ي تێيدا باري مرۆڤه ئاسايي و ژير و رۆشنبيرو ته‌ندروست بيركه‌ره‌وه‌كان له‌مه‌ترسيدا ده‌بن. ئه‌و مرۆڤانه‌ي كه ئێسته ده‌ژين به‌ڵام به‌شێكي گه‌وره‌ي فه‌لسه‌فه‌و ژيريه‌كانيان بۆ ساڵانێكي تري دوايي به سوودتر ده‌بێت. ئه‌وانه‌ي به‌شوێن لێره‌ن به‌ڵام له‌زه‌مه‌نێكي تردا ده‌ژين ، يان له‌شوێن و زه‌مه‌نێكي هه‌له‌دا ده‌ژين به‌رامبه‌ر به كۆمه‌لگايه‌كي سه‌قه‌تكراو وه ته‌حه‌دا لێكراو، ديارده‌يه‌كي به‌ئازاره.\nهه‌ژاري يه‌كێك له تالترين ديارده‌كاني ژيان\nهه‌ژاري يه‌كێكه له تالترين و ناخۆشترين ديارده‌كاني ژيان. كه‌سێك هه‌ميشه له‌ده‌سته‌وه بۆ ده‌م بژي ، تواناي خه‌رجي نه‌شته‌رگه‌ريه‌كي نه‌بێت بۆ نه‌خۆشيه‌كي خۆي يان بۆ ئه‌ندامێكي خێزانه‌كه‌ي ، يان. ئه‌و فرمێسكانه‌ي مرۆڤ قووتي ئه‌دات زۆر تالتره له‌وانه‌ي ته‌نيا به‌ڵاچاودا دێنه خوارێ. به‌ڵام پاره‌ش ته‌نيا ده‌توانێ هه‌ندێك له كێشه‌كاني ژيان چاره‌سه‌ر بكات نه‌ك هه‌مووي.\n(به‌هه‌ژاري له‌دايك بووم ، به‌هه‌ژاري ژيام و هه‌ر به هه‌ژاريش ده‌مرم)\nئه‌وانه هه‌له‌ن وابزانن هه‌ژاري بريتيه ته‌نيا له به‌تالي گيرفانه‌كان. به‌تالي له سۆز و هه‌ست و دڵ ، به‌تاليي له ويژدان ، له روتاندنه‌وه‌ي هاو مرۆڤه‌كان ، ئه‌وه هه‌ژاريي راسته‌قينه‌يه. زۆرێك له‌هه‌ژاران هه‌ن به‌خته‌وه‌رترن وه‌ك له زۆرێك له‌ده‌وڵه‌مه‌نده‌كاني پاره‌دارو بگره سه‌غي تريشن له‌وانه‌و كه‌سايه‌تيشيان بگره به‌هێزتره. مرۆڤێك ده‌كرێ به پاره هه‌ژار بێت به‌ڵام به فكرو ژيريي ده‌وله‌مه‌ند بێت و به سوود بێت بۆ كۆمه‌لگا.\n(دواي مردنم ده‌چمه به‌هه‌شت چونكه له ژياني سه‌ر زه‌ميندا له دۆزه‌خدا ژيام)\nهاوكاري و دادپه‌روه‌ريي له بري چاوچنۆكي و روتاندنه‌وه\nبه‌رهه‌مه شمه‌كيه‌كان ده‌بێت له خزمه‌تي پێويستيه راسته‌قينه‌كاني مرۆڤ بێت. هاوكاري و دادپه‌روه‌ري له بري چاوچنۆكي و روتاندنه‌وه. به‌رزترين ئامانجه كۆمه‌ڵايه‌تيه‌كان ده‌بێت بريتي بێت له دوور خستنه‌وه‌ي كوێره‌وه‌ري مرۆڤ. پال به تاكي مرۆڤه‌وه بنرێت بۆ به‌شداري كردني چاڵاكانه له ژياني كۆمه‌ڵايه‌تيدا.\nگۆڕي دوو كوري باوكێك كه به رووداوي ئوتومبێل ده‌مرن. خۆشه‌ويستي ئه‌و باوكه بۆ كوڕه‌كاني ، گۆره‌كه‌يان له شووشه ده‌گرێت و رۆژانه گوولي نوێ ده‌هێنێت بۆيان / هۆله‌نده ، ئارنێم ، ۆينه له‌ڵايه‌ن نوسه‌ر\nمرۆڤ خۆشي له ژيان نابينێت ئه‌گه‌ر بێهيڵاك بوون هه‌مووي به ئاماده‌يي بۆ بێته به‌رده‌م. كاتێك نرخي له‌ش ساغي ده‌زانێت گه‌ر نه‌خۆش بكه‌وێت. زانيني ئه‌و ڕاستيه‌ش مرۆڤ نه‌هاتۆته سه‌ر ئه‌م دونيايه ته‌نيا بۆ چێژ وه‌رگرتن له خۆشيه‌كاني ژيان. مرۆڤ به درێژايي ته‌مه‌ني له پرۆسه‌يه‌كي به‌رده‌وامي ملمڵانێ و كێشمه‌كێش و به‌رزونزميدايه. ئه‌گه‌ر تۆش نه‌ته‌وێت به‌ڵام سروشتي ژيان و ژينگه كۆمه‌ڵايه‌تيه‌كه‌و هاومرۆڤه‌كانت وازت لێناهێنن. زۆرجاريش خۆبه‌ختيه له نێو چ خێزانێكدا دێيته سه‌ر دونيا ، له خێزانێكي هه‌ژارو په‌ككه‌وته ، له وڵاتێكي پرجه‌نگ و كوێره‌وه‌ريه‌كاني ژيان ، يان له وڵات و خێزانێكي به‌خته‌وه‌رو بووه. شوێن و زه‌مه‌ن زۆربه‌ي جار له چركه‌ي له دايك بوونه‌وه چاره‌نوسمان دياري ده‌كات. ئه‌و كه‌سانه‌ي باوه‌ريان وايه چاره‌نوس له سه‌ره‌تاوه دياري كراوه‌و ناكرێ بگۆڕدرێت ، ئه‌ي له كاتي په‌ڕينه‌وه‌ي له شه‌قامه‌كاندا بۆچي سه‌يري هه‌ردووڵا ده‌كه‌ن؟\nهه‌ژارن به‌ڵام به‌خته‌وه‌رن\nهه‌موو پاره‌ي ئه‌م جيهانه ناتوانێت خۆشه‌ويستيه‌ك بكڕێت\nهه‌موو پاره‌ي كه‌سێك ، هه‌موو پاره‌ي ئه‌م جيهانه ناتوانێت خۆشه‌ويستي ته‌نيا مرۆڤێك بكڕێت. وه‌ك ئه‌وه وايه كه‌هه‌موو تاريكايي ئه‌م جيهانه ناتوانێت ڕوناكي ته‌نيا يه‌ك مۆم بكوژێنێته‌وه. خۆشه‌ويستي كه بووه شت ئه‌وكاته ده‌كرێ به‌پاره بكڕدرێت به‌ڵام خۆشه‌ويستي وه‌ك ڵايه‌نه سروشتيه‌كه‌ي ، وه‌ك شتێكي ڕۆحي و له‌شێوه جه‌وهه‌ريه‌كه‌ي خۆيدا به‌پاره نافرۆشرێت و ناشبێت بفرۆشرێت. له‌ڕاستيدا خۆشه‌ويستي شمه‌ك نيه كه وه‌ك پاره له‌قاسه‌دا هه‌تبێت. ئه‌گه‌ر خۆشه‌ويستي بوه شمه‌ك ئه‌وكاته مرۆڤ ده‌توانێت به‌ندي بكات ، سنوري بۆ دابنێت ، يان كۆنترۆلي بكات. ئه‌م جۆره خۆشه‌ويستيه له‌بري بوژانه‌وه‌يه‌كي ڕۆحي ئه‌وا كوژه‌رو خنكێنه‌ره. خاوه‌ن كۆيله‌يه‌ك جه‌سته‌ي كۆيله‌كه ده‌كرێت به‌ڵام هه‌رگيز ناتوانێت رۆحي كۆيله‌كه بكرێت چونكه ئه‌وه به‌ته‌نيا هي كۆيله‌كه خۆيه‌تي.\nئه‌خڵاق (مۆره‌ل) به‌پاره ناكڕدرێت\nچه‌ندن ژماره‌ي ئه‌وانه‌ي كه‌دواي مردنيان سه‌روه‌ت وسامانه‌كانيان له‌گه‌ڵ خۆياندا بردوه؟ ده‌شزانن كه‌مردن حه‌تميه ، له‌گه‌ڵ ئه‌وه‌شدا ناتوانن ده‌ست له بووني كۆيڵايه‌تي خۆيان بۆ پاره هه‌لبگرن. داخۆ فه‌لسه‌فه‌ي ئه‌م شته له‌چيدا بێت؟ فيرعه‌ونه‌كان ئه‌و هه‌موو سه‌روه‌ت و زێروزيوه‌يان له‌گه‌ڵ خۆياندا برده هه‌ره‌مه‌كانيانه‌وه ، خۆيان كرده مۆميا ، ده‌بينين هه‌مووي له شوێني خۆيدا ماوه. زۆرانێك هه‌ن له‌وانه‌يه زۆر شتي دنيا هه‌ن به‌پاره بتوانن بيكڕن به‌ڵام شتێك هه‌يه كه به هه‌موو پاره‌ي دونيا ناتوانرێ بكڕدرێت ئه‌ويش بريتيه له‌ئه‌خڵاق. مۆره‌ل ته‌نيا مرۆڤي باش خاوه‌نيه‌تي. هه‌ندێك بۆ پركردنه‌وه‌ي نوقسانيه ڕۆحيه‌كانيان به حوكمي پاره په‌نا ده‌به‌نه به‌ر كاري سێكس ومه‌ي خواردنه‌وه ، يان هه‌ندێكي تر په‌نا ده‌به‌نه به‌ر نوێژو خوداپه‌رستي چونكه له‌مه‌ياندا هه‌ندێ تێربووني ڕۆحي ده‌دۆزنه‌وه چونكه پاره‌كانيان لێره‌دا به فريايان ناكه‌وێت ولێي سه‌رف نه‌كراوه بۆ دروستكردني ڕۆشنبيريي بۆ لێكدانه‌وه‌و كواليتي ونهێنيه‌كاني ژيان. ژيانێكي بێكه‌لك مردنێكي زووه. ژماره‌يه‌ك له‌وانه بۆ مسۆگه‌ر كردني ئه‌و دنياش ده‌يانه‌وێ به‌دوو نوێژو كه‌مێك زه‌كات ناخي خۆيان ئارام بكه‌ن و خوداش له‌خۆيان ڕازي بكه‌ن. مرۆڤ له‌سروشتي خۆيدا چاوچنۆكه.\nمرۆڤ له نێوان درنده‌يي و ئاشتيخوازيدا\nئه‌وه مرۆڤه له پێناوي پاره‌و داگيركردن و چاوچنۆكي و رق و كينه‌و روتاندنه‌وه‌دا سه‌دان مليۆن گياني به كوشتداوه ، هه‌ر مرۆڤيشه له پێناوي ئازادي و پاراستني ئاسايش و كه‌رامه‌ت و نان و ئازاديدا به سه‌دان مليۆن گياني له مێژووي مرۆڤايه‌تيدا كردۆته قورباني. به مليارد جار مرۆڤ له مێژووي ژياني خۆيدا كه‌رامه‌تي هه‌ر له ڵايه‌ن هاومرۆڤه‌كانيه‌وه پێشێلكراوه. دياره مرۆڤ سروشتي خۆي باش ده‌ناسێت هه‌ربۆيه گه‌يشتۆته ئه‌و قه‌ناعه‌ته‌ي ده‌بێت ياساو سزا بۆ خۆي دابنێت چونكه ته‌نيا به‌شێكي سروشته‌كه‌ي ئاشتيخوازه. ده‌پرسم هۆكاري ئه‌وه له‌چيدايه مرۆڤ بتوانێت ئه‌وه‌نده دڕنده بێت؟ كۆمه‌ل كوژي و تاواني جه‌نگ و كۆيڵايه‌تي و ره‌فتاري دژ به مرۆڤايه‌تي ، به‌ندكردن و ئه‌شكه‌نجه‌و كاري درندانه‌و وێرانكه‌رانه‌و روتاندنه‌وه‌و بێبه‌زه‌يي بوون ئه‌نجام بدات؟ دوور نيه رۆژگارێك كورد نه‌بێته هۆي جينۆسايد كردني ئه‌ويتر چونكه ئه‌ميش مرۆڤه. چيبكه‌ين بۆ ئه‌وه‌ي مرۆڤ ئاشتيخواز بێت؟ چه‌ندين تيۆري هه‌ن سه‌باره‌ت به هۆكاره‌كاني توندوتيژي له مرۆڤدا له‌وانه‌ش بۆچووني فه‌لسه‌في و سياسي ، كۆمه‌ڵايه‌تي ، سايكۆلۆجي و بايۆلۆژي. په‌روه‌رده ، ئه‌وه‌ي نێو خيزان ، سيسته‌مي په‌روه‌رده‌ي ده‌وله‌ت و قوتابخانه ده‌توانێت مندالێك وه‌ك كه‌ره‌سته‌يه‌كي خاو له منداليه‌وه ئاشتيانه په‌روه‌رده بكات و به پرۆسه‌يه‌كي به كه‌لتور بووندا بيبات. هه‌روه‌ها ده‌رده گه‌وره‌كه‌ي مرۆڤايه‌تي نه‌خوێنده‌واري و دواكه‌تويي و هه‌ژاريه. هه‌روه‌ها كۆمه‌لگايه‌كي دادپه‌روه‌ر له بنه‌ما گرنگه‌كانن و پێويستيه‌كي ژيانيه بۆ به‌رهه‌مهێناني مرۆڤ و كۆمه‌لگاي ته‌ندروست. مرۆڤ هه‌رچيه‌ك بێت سروشتێكي توندوتيژي هه‌لگرتوه‌و خاوه‌ن سايكۆلۆجيه‌تێكي خۆيه‌تي ، ته‌ندروست و ناته‌ندروستيش. پێويسته كار له‌سه‌ر كه‌مكردنه‌وه‌ي ڵايه‌نه توندوتيژيه‌كه‌ي مرۆڤ بكرێت. زۆربه‌ي جار به هۆي به‌كارهێناني توندوتيژي و ناعه‌داله‌تيه‌وه به‌رامبه‌ري ده‌كرێ ڵايه‌نه توندوتيژه‌ييه‌كه‌ي مرۆڤ كه تێيدا بووني هه‌يه سه‌ر هه‌لبدات و ده‌كرێ ده‌رئه‌نجامي مه‌ترسيداري لێبكه‌وێته‌وه. ئاخۆ مرۆڤ هێشتا به پرۆسه‌ي به كامڵ بوون و ژيريدا ده‌ڕوات؟ ئاخۆ له‌گه‌ل هه‌موو ئه‌و گۆڕانكاري و پێشكه‌وتنه‌ي به‌سه‌ر جيهاندا دێت مرۆڤ هه‌ر به‌م شێوه مرۆڤيه‌ي ئێسته‌ي ده‌مێنێته‌وه؟ يان مرۆڤ هێشتا پرۆسه‌ي به مرۆڤ بووني خۆي ته‌واو نه‌كردووه؟ هه‌ندێكجار شه‌رم له مرۆڤ بووني خۆم ده‌كه‌م. ئايا چاره‌نوسي مرۆڤايه‌تي چي لێبه‌سه‌ر دێت له نێوان سروشتي درنده‌يي و ئاشتيخوازي خودي مرۆڤ خۆي؟ كه‌واته مرۆڤ چيه كه هه‌ردوو خه‌سله‌ته‌كاني تێدان؟ مرۆڤ باشتر وايه زۆرتر بيربكاته‌وه له‌وه‌ي كه خۆي چيه ، نرخي چيه‌و چه‌نده.\nترس له ژيان يان ترس له مردن؟\nئه‌وه‌نده‌ي مرۆڤ له ژياني ناڕه‌حه‌تيدا ترسي له ڕۆژه ناخۆش و به ئازاره‌كاني ژيان هه‌يه ئه‌وه‌نده ترسي له‌مردن نيه. ئه‌و جۆره ژيانه‌ي كه زۆربه‌ي كات هه‌مووي مردنه. ئه‌وانه‌ي ته‌نيا له‌مردندا له‌وانه‌يه پشووي ناخ بدۆزنه‌وه چونكه ئه‌وانه‌ي هه‌يانه بۆ ژيان كه‌مه به‌ڵام بۆ مردن زۆره. من ترسم له تواناي ئازاردان و درندايه‌تي و بێبه‌زه‌يي مرۆڤ هه‌يه. هه‌تا ئێسته‌ش تێناگه‌م مرۆڤ له راستيدا چيه له‌سه‌ر ئه‌م ئه‌ستيره شينه ته‌نيايه. تيمساحێك ، شێرێك كه تێربوو چيتر په‌ڵامار نادات ، به‌ڵام مرۆڤ پێچه‌وانه‌وه‌ي ئه‌وه‌يه. هه‌ندێك جار گه‌وجانه ملمانداوه‌ته ژيانێك كه به‌شێكي زۆري به‌كه‌لكي مرۆڤ نايه‌ت.\nوێنه‌ي مندالێكي برسي له سومال ، دالێك چاوه‌راني مردني ده‌كات / 1994 ، له‌ڵايه‌ن وێنه‌گري ئه‌مريكي كيفن كارته‌ر گيراوه ، ئه‌و رۆژنامه‌نوسه‌ي ئه‌م ڕوداوه بوه هۆي خۆكوشتني.\n(ئه‌و فرمێسكانه‌ي مرۆڤ قوتيان ئه‌دات زۆر تالتره له‌وانه‌ي ته‌نيا به‌ڕومه‌تدا دێنه خوارێ)\nگه‌وره‌ترين نهێني ژيان بريتيه له مردن\nمردن هاوه‌ڵێكي هه‌ميشه‌يي مرۆڤه‌و له‌كاتي له‌دايك بونمانه‌وه چاڵاكه‌و ديوێكي تري هه‌مان دراوه. كه‌واته ژيان ومردن دوو شتي پێكه‌وه به‌ستراون. هه‌روه‌ك حوكمي ژيان دراوين هه‌ر به‌م شێوه‌يه‌ش حوكمي مردنيش دراوين هه‌موو ئه‌مانه له ده‌ره‌وه‌ي برياڕي خودي مرۆڤدان. ته‌سليم به ژيان ده‌كرێيت و دواتر مردن له‌گه‌ل خۆيدا ده‌تبات. به‌م شێوه‌يه هه‌ر مرۆڤه چيرۆكێكي ژياني خۆي تۆمار ده‌كات هه‌ريه‌كه‌و به شێوه‌يه‌ك. گه‌وره‌ترين نهێني ژيان بريتيه له مردن. له‌يه‌كه‌م چركه‌ي له‌دايكبونه‌وه روبه‌روي مردن ده‌بينه‌وه. له‌مردندا ته‌واوي چيرۆكي ژيان كۆده‌بێته‌وه. ئه‌گه‌ر وابێت كه ئه‌مرۆ تۆ ده‌بێت بمريت و ئاورێك بۆ دواوه بده‌يته‌وه بۆ ژيان كامانه‌ن هه‌ست و فكره راسته‌قينه‌كانت ده‌رباره‌ي ژيان كه جێت هێشتوون؟ ئايا هه‌موو ئه‌و شتانه‌ي تێدا ده‌دۆزيته‌وه كه‌ويستوته له ژياندا به‌ده‌ستيان بهێنيت؟ خۆشه‌ويستي ده‌توانيت له مردني كه‌سێكي زۆر خۆشه‌ويستيشدا روبه‌روي بيته‌وه. به‌ڵام مرۆڤ له ئه‌زه‌له‌وه له‌مردن ترساوه چونكه ده‌زانێت رۆژێك دێت كه ده‌بێت بمرێت و ئه‌مه‌ش ياساي ژيان و مردنه. ته‌مه‌ن كه رۆيشت چيتر ناگه‌رێته‌وه ، ئه‌وه‌ي كه مرد چيتر ناژێته‌وه ، هه‌ربۆيه ژيان مۆمێكه رۆژ له دواي رۆژ ئه‌توێته‌وه. مردن پرۆسه‌يه‌كي حه‌تميه له ژياني هه‌موو زينده‌وه‌رێكدا. قورسترين چركه له‌ژياني مرۆڤدا ئه‌و چركه‌يه‌يه له دايك ده‌بێت چونكه له‌م ساته ژيانه‌وه ئيتر روبه‌رووي زۆرانبازي ده‌بێته‌وه له‌گه‌ل ژيان و له‌گه‌ل مردندا. هه‌موو ئه‌وه‌ي ده‌ژي رۆژگارێك دێت ده‌بێت بمرێت. گوول به‌و جوانيه‌ي خۆي هه‌ر هه‌لده‌وه‌رێت ، دايك له گوول زۆر جوانتره كه‌چي هه‌ر ده‌بێت بمرێت و خۆراكي خاك بێت.\nمرۆڤ ده‌بێت به هيوا بژي\nهيوا وون ده‌بێت به‌ڵام هه‌رگيز نامرێت ، هه‌ربۆيه ئه‌بێت له ژياندا له‌گه‌ل گه‌شبينييشدا بژين. مرۆڤ پێويسته فێري ئه‌وه بێت به‌هيوا بژي. ئه‌وه‌ي به‌هيوا ده‌ژي به‌واتا رۆژگاري له ده‌ستدايه. هه‌وڵ بدات له‌و ئيمكانيه‌ته كه‌مه‌ي كه هه‌يه‌تي باشترين شتي لێدروست بكات. ژيان به هيواوه به‌نده. بێ بووني هيوا ژيان چ واتايه‌كي بۆ ده‌مێنێته‌وه؟ ئه‌گه‌ر ژيان هيچ نيه ئه‌ي بۆچي مرۆڤه‌كان شه‌ري له‌سه‌رده‌كه‌ن و زگي يه‌كتري بۆ هه‌لده‌دڕن؟ خۆزگه پێكهاته‌ي مرۆڤ ته‌نها ئاشتي و ئاراميي بوايه. چۆنيه‌تي گه‌ران به‌دواي پێويستيه رۆحيه‌كاندا گرنگه ، له سروشت ، له گوول وسه‌وزايي وده‌رياو شاخ و جوانيي ئاسمان ، له‌و كه‌ژه‌ي تۆ ڵات خۆشه ، له‌موزيك و فه‌نتازي و رۆمانسيه‌تي ژيان. نه‌بيته ئه‌و په‌پوله جوانه ره‌نگاوڕه‌نگه‌ي به ده‌وري مۆمێكي جواني داگيرساودا ده‌خولێته‌وه به‌ڵام كتوپر خۆي پێدا ده‌كێشێت و ده‌سوتێت. ژيانێكي بێ كه‌ڵك مردنێكي زووه. ده‌بينم ئه‌وانه‌ي ڵاون بۆ ئاينده ده‌ژين به‌ڵام به ته‌مه‌نه‌كان بۆ يادگاريه‌كانيان ده‌ژين. به‌ڵي يادگاريه‌كان به‌شێكي نه‌بچراوي ژيانه. چه‌ندن ژماره‌ي ئه‌و مليارده‌رو مليۆنه‌ري دۆڵارانه‌ي كه‌نازانن بيتهۆڤن كێيه؟ گوێي بيستن وهه‌ستيان نيه بۆ ميوزيك. چوونه مۆزه‌خانه‌و شانۆگه‌ري و خوێندنه‌وه‌ي رۆمان و خۆرۆشنبير كردن ، مليۆنه‌رێكي دۆڵار له‌وڵاتێكي دواكه‌وتوي كڵاسيكدا. چه‌ندن ئه‌وانه‌ي ، ئه‌و ده‌وله‌مه‌ندانه‌ي هه‌زارانێك دۆڵاريان خه‌رج كردبێت بۆ شوێنێكي ڕۆشنبيري؟ بۆ خه‌رجيي خوێندكارێك بۆ وڵاتێكي تر بۆ بوارێكي به‌سوود بۆ نه‌ته‌وه ، هي شانۆكار ، هي خوێندكارو نوسه‌ره هه‌ژاره‌كان. ئه‌وانه‌ي به هيواي گه‌يشتن به‌و به‌هه‌شته‌ي بروايان پێيه‌تي له گه‌ره‌كێكدا مزگه‌وتێك دروستده‌كه‌ن به‌ڵام ئاماده نين بير له دروستكردني كتيبخانه‌و شوێنێكي ڕۆشنبيري بكه‌نه‌وه‌وه تێيدا. بينيشم زۆرێك له‌وانه‌ي به هه‌ژاري ژيان به ده‌وله‌مه‌ندي مردن.


Vivo Y7s بە هەستەوەری پەنجەمۆری ژێر ڕوونماوە ڕاگەیاندرا – کەی ئای تی ئێن\nمۆبایل و تابلێت 17, ته‌مموز 2019\nئەمڕۆ لە وڵاتی چین ڤیڤۆ نوێترین مۆبایلی خۆی بە ناوی Y7s ڕاگەیاند کە خاوەن ڕوونمایەکی ٦.٣٨ ئینجی Super Amoledـە و هەستەوەری پەنجەمۆر لە ژێریەتی، هەروەها یەکەم مۆبایلە پڕۆسێسەری Helio P65 لەخۆبگرێت.\nپڕۆسێسەرە نوێیەکە ٢ ناوکی Cortex-A75 و ٦ دانەی Cortex-A55 لەخۆدەگرێت کە لەرەلەری هەموویان ٢ گێگاهێرتزە، هەروەها GPUـی Mali-G52 لەخۆدەگرێت، مۆبایلەکە خاوەن ٦گب ڕام و ١٢٨گب بیرگەی ناوەکییە و پشگیری بیرگەی دەرەکی دەکات.\nلە پشتەوە ٣ کامێرا هەیە، ١٦ مێگاپیکسڵی ئاسایی، ٨ مێگاپیکسڵی گۆشە فراوان و ٢ مێگاپیکسڵی تایبەت بە قووڵی، لە پێشەوەش کامێرایەکی ١٦ مێگاپیکسڵ، پاتری مۆبایلەکە ٤٥٠٠میللی ئەمپێر/کاتژمێرە و پشتگیری بارگاویبوونەوە دەکات بە توانای ١٨ وات بەڵام بەداخەوە دەرچەکە لە جۆری Micro USBـە!\nمۆبایلەکە بە ٢ ڕەنگ بەردەست دەبێت و نرخی لە چین ٢٦٠ دۆلار دەبێت.\nتاگەکان ئەندرۆید Vivo مۆبایل هەواڵ


بەهۆی هه‌ڵاوسانی بارگرژییەکی نوێ لەنێوان گروپە تووندڕەوە رکابەرەکاندا لە ئیدلیب، تەحریر شام سەرکردەی لیوا موقاتیلین، ئەنسار جەمال زەینیە ("ئەبو مالیك تالی") دەستگیرکرد بەهۆی جیابوونەوەی و پێکهێنانی ژوورێکی ئۆپەراسیۆنی نوێ. [خاوەنی وێنە: ناوەندی کاڤکاز/تویتەر]\nشەڕی سەخت دەستیپێکرد لە شاری ئیدلیب و بەشەکانی باشور و خۆرهەڵاتی پارێزگاکە دوای ئەوەی تەحریر شام ژمارەیەك جیابووه‌وەی دەستگیرکرد کە پێکەوە ژوورێکی ئۆپەراسیۆنی نوێیان پێكهێنابوو، چالاکوانێکی ناوچەکە وتی.\nئەو ژوورە نوێیەی ئۆپەراسیۆن، کە ئەندامە تووندڕەوەکانی بە "فەسبه‌تو" (خۆڕاگر بن) ناویدەبەن، پێکدێت لە حوراس دین، ئەنسار ئیسلام، ئەنسار دین، تەنسیقیات جیهاد و لیوای موقاتیلین ئەنسار.\nرێكخراوی روانگەی سوری بۆ چاودێری مافەکانی مرۆڤ سێشەممە (23 حوزەیران) رایگەیاند كه پێکهێنانی ئەم هاوپەیمانێتیە نوێیە تەحریر شامی زۆر تووڕەکرد، کە فەرمانێکی بڵاوکردەوە و تیایدا وتی ئەوانەی بەنیازی جیابوونەوەن لە هاوپەیمانێتیەکە نابێت بەبێ مۆڵەت ئەوە بکەن.\nبەگوێرەی ئەم فەرمانە، ئەندامانی تەحریر شام و سەرکردەکانی کە مۆڵەتیان پێدراوە گروپەکە جێبهێڵن، دواتر لێیان قەدەغەکراوە لایەنی نوێ پێکبهێنن.\nئەندامانی تەحریر شام كۆبوونه‌ته‌وه لەبەردەم بینایەکی ناوچە گوندنشینەکانی ئیدلیبدا کە گروپەکە وەك بنکەیەکی خۆی بەکاریهێناوە. [وێنەکە لە ڤیدیۆیەکی سیریا تیڤییەوە وەرگیراوە]\nچالاکوانێكی ئیدلیب، موسعەب عەساف بە دیارونای وت دوای پێکهێنانی ژووری ئۆپەراسیۆنی فەسبه‌تو، تەحریر شام بەدووی سەرکردەی لیوای موقاتیلین، جەمال زەینیە ("ئەبو مالیك تالی") کەوت.\nعەساف وتی زەینیە لەلایەن ئەندامانی تەحریر شامەوە دەستگیرکرا لە هەڵکوتانەسەرێکدا لە شارۆچکەی سەرمەدای خۆرهەڵاتی ناوچە گوندنشینەکانی ئیدلیب.\nتەحریر شام سەرکردەی ئەنسار دینیشی دەستگیرکرد، سیراجەدین موختارۆڤ ("ئەبو سەلاح ئوزبەکی")، کە له ریزەکانی تەحریر شامدا شەڕیدەکرد و دواتر جیابووه‌وە.\nعەساف وتی دەستگیرکردنەکان بوونە هۆی شەڕێکی سەخت، کە تێیدا تفەنگی ئۆتۆماتیکی و موشەك بەکارهاتن، لەنێوان تەحریر شام و هاوپەیمانێتی نوێی فەسبه‌تودا.\nعەساف وتی "فه‌رمانه‌كانی دەستگیرکردن" بڵاوکرانەوە دوای ئەوەی ژمارەیەکی زۆر چەکدار لە تەحریر شام جیابوونەوە و پەیوەندییانکرد بە گروپە رکابەرەکان و ژووری ئۆپەراسیۆنی تازە پێکهاتووەوە.\nوتی ئەوەی دۆخەکەی خراپتر کرد ئه‌وه بوو كه بڕێکی زۆر پارەشیان لەگەڵ خۆیان برد.\nوتیشی تەحریر شام هەوڵی گەڕاندنەوەی پارەکەی دا، بەتایبەتی لە زەینیەوە، کە دەوترێت دەستی بەسەر 20 ملیۆن دۆلاردا گرتووە لە گەنجینەی گروپەکەوە.\nهه‌روه‌ها وتی شەڕ لەنێوان هاوپەیمانێتیە تووندڕەوەکاندا دەستیپێکرد لە ئیدلیب، لەکاتێکدا بانگەوازی هاوبەش هەبوو بۆ هێز جێگیرکردن لەلایەن هەردوولاوە کە وایکرد چەکدارانی تەحریر شام لە چەندین بازگە جێگیربن، بەتایبەتی لە دەروازەی شارۆچکەکان.\nعەساف وتی ئەمە ئاماژەیە بەوەی تەحریر شام "لیستی داواکراوان"ی هەیە و ئاماژەیکرد بەوەی ئەو هاوپەیمانێتیە تووندڕەوە فەرمانێکی بڵاوکردەوە كه تێیدا هەڕەشەی دەستگیرکردن و زیندانیکردنی هەر کەسێکی کردووە کە دوای جیابوونەوەی پەیوەندیدەکات بە گروپەکانی دیکەوە.


به‌رپرسێكی پێشمه‌رگه پلانی ئه‌مه‌ریكا بۆ گه‌ڕاندنه‌وه‌ی پێشمه‌رگه بۆ كه‌ركووك ئاشكرا ده‌كات\nبەرپرسێکی وەزارەتی پێشمەرگە پلانێکی ئەمریکا بۆ گەرانەوەی هێزەکانی پێشمەرگە بۆ کەرکووک ئاشکرا دەکات و دەڵێت: چاوەڕێی گۆڕانکارییه‌كی نزیکین، له به‌رامبه‌ریشدا پەرلەمانتارێکی عێراقی دەڵێت: ئەمریکا بۆی نیە بڕیار بدات و خەڵکی کەرکووک بڕیار لەسەر بوونی هێزی هاوبەش دەدات.\nله‌مباره‌یه‌وه نوری حەمە عەلی، به‌رپرسی میحوه‌ری پردێی هێزه‌كانی پێشمه‌رگه به‌رنامه‌ی گه‌ڕانه‌وه‌ی پێشمه‌رگه بۆ كه‌ركووك ده‌خاته روو و ئاشكرایده‌كات، "به‌گوێره‌ی پلانی داڕێژراو، به ئاماده‌بوونی هێزی هاوپه‌یمانان، هێزی پێشمه‌رگه‌ی كوردستان و هێزه عێراقییه‌كان له بنكه‌ی سه‌ربازی كه‌ی وه‌ن و ده‌وروبه‌ری كه‌ركووك ده‌بن"، ئاماژه‌ی به‌وه‌شدا، "زیاتر له دوو لیوانی پێشمه‌رگه بۆ ئه‌و شوێنانه دیاریكراون، به‌ڵام ئێمه چاوه‌ڕێی گۆڕانكاریێكین كه پێشبینی ده‌كرێت به‌م نزیكانه رووبدات".\nهه‌وره‌ها گوتی: "ئه‌و هێزانه‌ی له باشوور و ناوه‌ڕاستی عێراقه‌وه هێنراونه‌ته كه‌ركووك، ده‌بێت بگه‌ڕێنه‌وه ناوچه‌كانیان و هێزه هاوبه‌شه‌كه شوێنی ئه‌وان بگرێته‌وه"\nدوای رووداوه‌كانی 16ی ئوكتۆبه‌ر، هه‌میشه لایه‌نه غه‌یره كورده‌كان بوونی هێزه‌كانی پیشمه‌رگه‌یان له ناوچه دابڕاوه‌كان ره‌ت كردووه‌ته‌وه، عه‌لی ئه‌لعه‌بودی، هاوپه‌یمانی چاكسازی و بونیاتنانیش له ئه‌نجوومه‌نی نوێنه‌رانی عێراق ده‌ڵێت: "ئەمریکا بۆی نیە بڕیار له‌مباره‌یه‌وه بدات، بەڵام بوونی پێشمەرگە لە کەرکووک گرنگە و پێمان باشە دانیشتوانی کەرکووک خۆیان بریار بدەن".\nله‌كاتێكیشدا دۆخی ناوچە کوردستانیە داگیرکراوەکان دوای رووداوەکانی 16ی ئۆکتۆبەر بە جۆرێک لە مەترسیدایە، تەنها به گه‌ڕانه‌وه‌ی پێشمەرگە ئەو ترسە ده‌ڕه‌وێته‌وه، بەگویرەی زانیارییەکانیش، چوونی ئەمریکا بۆ سەربازگەی کەی وەن لە کەرکووک، ئامادەکارییە بۆ پێکهێنانی هێزێکی هاوبەش لە پێشمەرگە و سوپای عێراق بۆ ناوچەكە.


ئه‌و ژنانه بۆ خۆیان ده‌سوتێنن – Denegkan\nئه‌و ژنانه بۆ خۆیان ده‌سوتێنن\nbyadmin\tJanuary 2, 2008\tژنان\n"پێش ئه‌وه‌ی بمرێت به منی وت (مه‌غدید وتویه‌تی ئه‌خیر جاره ئه‌چیته ماڵی باوكت‌و هه‌ر بچیته‌وه ته‌ڵاقت ئه‌ده‌م‌و منداڵه‌كه‌شت لێده‌سه‌نمه‌وه منیش بۆیه خۆم سوتاند)" ئه‌وه قسه‌ی گوڵبه‌هاری ته‌مه‌ن 48ساڵ بو، كه له یه‌كێك له بنكه‌كانی پۆلیس به‌ر له ساڵێك سكاڵای تۆمار كردبو، له‌سه‌ر هاوسه‌ری كچه 19ساڵانه‌كه‌ی كه‌له پاش ئه‌وه‌ی خۆی سوتاندوه به هۆی زۆری رێژه‌ی خۆسوتاندنه‌كه‌یه‌وه گیانی له ده‌ست داوه‌و دوای خۆی منداڵێكی به‌جێهێشتوه.\nچیرۆكی ئه‌و ژنانه‌ی خۆیان ده‌سوتێنن به‌بارته‌قای ئازاری سوتاوی زۆر قوڵن زۆربه‌یان چیرۆكه‌كانیان له‌گه‌ڵ خۆیاندا ده‌به‌نه ژێر خاك‌و چیرۆكی هه‌ندێكیشیان له دوای پرسه‌كانیانه‌وه له بیر ده‌كرێن و پێیان ده‌لێن پاش مردن ره‌حمه‌ت.\nله‌نجه كچێكی ته‌مه‌ن 20ساڵه‌و ناوه‌ندی ته‌واو كردوه‌و ده‌ستگیرانداره وتی" من ده‌ستگیرانی كوڕێكم پێشتر ژنێكی هه‌بوه، ئه‌و ژنه سكی 4مانگ بوه خۆی سوتاندوه‌و مردوه، باسیش له‌وه ده‌كرێت كه ده‌ستگیرانه‌كه‌م زۆر خراپ بوه له‌گه‌ڵیدا"به پێی قسه‌كانی له‌نجه ئه‌و پیاوه‌ی ئێستا ده‌زگیرانی ئه‌وه پێشتر هۆكاری خۆ سوتاندنی ژنێك بوه به‌لام بۆ سزا نه‌دراوه؟\nله‌گه‌ڵ به سه‌ره‌وه‌چونی ئاماری سوتانی ژنان ژماره‌یه‌ك سكاڵاش له‌لایه‌ن كه‌س‌وكاری هه‌ندێك له‌و ژنانه‌ی ده‌سوتێن (به‌به‌راورد له‌گه‌ڵ ئاماری سوتانه‌كان دا ژماره‌یه‌كی ئێجگار كه‌مه) له بنكه‌كانی پۆلیس تۆمار كراوه.\nله ئامارێكی رێكخراوی ئاسوده‌دا هاتووه" ساڵی 2003(329) ژن سوتاوه‌و ساڵی 2004 291ژن سوتاوه له‌ساڵی 2005دا 778 ژن سوتاوه له‌ساڵی 2006 812 ژن سوتاوه ئه‌وه‌ش ئه‌و حاڵه‌تانه‌یه‌كه له نه‌خۆشخانه‌ی ئێمرجنسی تۆمار كراوه هه‌ر به‌پێی ئاماره‌كانی هه‌مان ده‌زگا ده‌ركه‌وتوه(2222) ژن سوتاوه‌و له ئه‌نجامی توێژینه‌وه‌یه‌كی زانستی كه له كۆتایی ساڵی (2005)دا ئه‌نجام دراوه ده‌ركه‌وتوه له‌سنوری پارێزگای سلێمانی دا له هه‌موو رۆژێكدا(5) ژن خۆی سوتاندوه.\nگوڵبه‌هار كه تا ئێستا نه‌یتوانیوه بیسه‌لمێنێت هۆكاری خۆسوتاندنی كچه‌كه‌ی هاوسه‌ره‌كه‌ی بوه‌و ره‌فتاره‌كانی ئه‌و هانیداوه كه ژنه‌كه‌ی خۆی بسوتێنێت گوڵبه‌هار وتی" له‌چه‌ند رۆژێک زیاتر ده‌ستگیر نه‌كراوه، ئه‌وه هه‌رمنم دوای كه‌وتوم به خوا له‌لای كچه‌كه‌مه‌وه سێ ژنی تری لێبوو خۆیان له داخی كه‌س‌وكار‌و مێرد سوتاندبو، كه مردن هه‌ر به‌تانیه‌كیان به نسیب بو"گوڵبه‌هار كه ماوه‌ی زیاد له هه‌فته‌یه‌ك له لای كچه سووتاوه‌كه‌ی مابوه‌وه باش ده‌یزانی كه ئه‌و ژنانه‌ی خۆیان ده‌سوتێنن له ترسی شه‌ڕو ئاژاوه نایدركێنن كه له داخی ئه‌و كه‌سانه خۆمان سووتاندوه.\n"له یاسادا ئه‌م مه‌سه‌له‌یه چاره‌سه‌ر كراوه‌و سزای هه‌ركه‌سێك ده‌دات كه بزانێت هۆكار،یان پاڵنه‌ری خۆكوشتن بوه ئیتر به هه‌ر شێوه‌یه‌ك بێت"ئه‌وه قسه‌ی دادوه‌ر جاسم جه‌زا جافره له‌دادگای سلێمانی دادوه‌ره‌و جه‌ختی له‌وه كرده‌وه كه جگه له جێبه‌جێكردنی بڕیاری(42)ی پارله‌مان له یاساشدا به‌رونی باس له سزای ئه‌و كه‌سانه كراوه كه ده‌بنه هۆكاری خۆ كوشتن .\nیاسای (42)ی پارله‌مان رۆژی13/10/2004دا ده‌رچوه‌و ده‌قی یاساكه تیایدا هاتوه:\nپشت به‌ستن به حوكمی بڕگه (1) مادده (56)و ماده (53)ی یاسای ژماره (1)ی ساڵی 1992ی هه‌موار كراو، هه‌روه‌ها ئه‌وه‌ی له‌سه‌ر ئه‌وه‌ی ئه‌نجومه‌نی وه‌زیران خستیانه روو، هه‌روه‌ها ئه‌وه‌ی كه ئه‌نجومه‌نی نیشتمانی له كوردستانی عێراقدا یاسارێژی كردووه له دانیشتنی ژماره(50)ی رۆژی 12/10/2004، هه‌روه‌ها به پێی ئه‌و ده‌سه‌ڵاته‌ی پێماندراوه به پێی بڕگه(3)ی مادده‌ی دووه‌می یاسای ژماره(10)ی ساڵی 1997، بڕیاری ده‌ركردنی ئه‌م یاسایه‌مان دا:\nیاسای ژماره(42)ی ساڵی 2004\nجێبه‌جێبونی بڕگه‌ی(1)ی مادده(418)ی یاسای سزادانی عێراقی ژماره(111)ی ساڵی 1969ی هه‌موار كراو ده‌وه‌ستێنرێت له هه‌رێمی كوردستان/عێراقدا‌و ئه‌و ده‌قه جێگه‌ی ده‌گرێته‌وه:\n1.سزاده‌درێت به به‌ندییكردن بۆ ماوه‌یه‌ك زیاتر نه‌بێت له حه‌وت ساڵ، هه‌ر كه‌سێك هانی كه‌سێكی تر بدات یان كۆمه‌كی بكات به‌هه‌ر هۆیه‌ك بۆ خۆكوشتن یان بووه‌هۆی ئه‌و خۆكوشتنه، ئه‌گه‌ر هاتوو خۆكوشتنه كه بینا له‌سه‌ر ئه‌و هاندانه ئه‌نجامدرا، هه‌روه‌ها سزاكه(گرتن) ده‌بێت ئه‌گه‌ر هاتوو هه‌وڵی تاوانه‌كه درا.\nكار به هیچ ده‌قێكی دژ به ئه‌حكامه‌كانی ئه‌م یاسایه ناكرێت.\nپێویسته له‌سه‌ر ئه‌نجومه‌نی وه‌زیران ئه‌حكامه‌كانی ئه‌م یاسایه جێبه‌جێبكات.\nماده‌ی چواره‌م: ئه‌م یاسایه له رۆژی بڵاوكردنه‌وه‌یه‌وه له رۆژنامه‌ی(وه‌قایعی كوردستاندا جێبه‌جێده‌كرێت.\nد.كمال عه‌بدوالكریم فوئاد\nسه‌رۆكی ئه‌نجومه‌نی نیشتمانی كوردستان/ عێراق\nدادوه‌ر جاسم جه‌خت له‌وه ده‌كاته‌وه، كه‌یه‌كێك له هۆكاره‌كانی سزا نه‌دانی ئه‌و پیاوانه‌ی هۆكاری خۆ سوتاندنی ئافره‌ته‌كانن ئه‌وه‌یه، كه ژنه‌كان دان به‌وه‌دا نانێن كه خۆیان ده‌سوتێنن،بۆ ئه‌وه‌ی كێشه دروست نه‌بێت له نێو بنه‌ماڵه‌كاندا و ده‌ڵێت "خۆم كاری لێكۆلینه‌وه‌م كردوه بۆم ده‌ركه‌وتوه زۆربه‌ی ئه‌و ژنانه‌ی خۆیان ده‌سوتێنن ناڵێن خۆمان سوتاندوه، ئیتر ئێمه چۆن گومان بكه‌ین .(ا،ع)دادوه‌ری لێكۆلینه‌وه‌یه له یه‌كێك له بنكه پۆلیسه‌كانی شاری سلێمانی"زۆرن ئه‌و كه‌س و كارانه‌ی سكاڵا تۆمار ده‌كه‌ن و داوای سزا دانی ئه‌و هاوسه‌رانه ده‌كه‌ن كه ده‌بنه هۆكاری خۆ سوتاندنی كچه‌كانیان به‌ڵام قسه‌ی ئه‌و ژنانه‌ی به‌رله‌مردن ناوی كه‌سێك ده‌هێنن كه‌بۆته پاڵنه‌ری خۆسوتاندنه‌كه‌یان، به به‌ڵگه ئه‌ژمار ناكرێت. به‌پێی قسه‌كانی ئه‌و دادوه‌ره بۆیه كه‌س به هۆكاری خۆسوتاندنی خوشكه‌كه‌ی یا ژنه‌كه‌ی سزا نادرێت چونكه ئه‌و سوتاوانه ئه‌گه‌ر چه‌ند رۆژێك یا چه‌ند سه‌عاتێك یا چه‌ند هه‌فته‌كیش بێت به‌ر له مردنیان ناوی كه‌سێك یا باس له كه‌سانێك بكه‌ن كه‌بونه‌ته هۆكاری خۆ سوتاندنه‌كه‌یان ئه‌وه به‌هه‌ند وه‌رناگیرێت به بیانوی ئه‌وه‌ی كه له‌وانه‌یه سوتاوه‌كه بزانێت وا ده‌مرێت، رقی له كێیه ده‌ڵێت ئه‌و وای پێكردم ئه‌مه‌ش وایكردوه مافی زۆرێك له ژنه سوتاوه‌كان بفه‌وتێت و كه‌سی پاڵنه‌ر سزا نه‌درێت،له راپۆرتێكی ژماره 126 ی رێواندا، كه تایبه‌ته به خۆسوتاندنی ژنان هاتوه كارمه‌ندێكی نه‌خۆشخانه ی ئیمرجنسی له سلێمانی ده‌لێت "پیاوه‌كان هۆكاری سه‌ره‌كی خۆسوتاندنن ژنێك به هاوسه‌ره‌كه‌ی وتبو خۆم ده‌سوتێنم ره‌فتارت چاك نه‌كه‌ی ئه‌ویش پێی وتبو چاوت ده‌رده‌هات ژنه‌كه‌ش خۆی سوتاند. كه‌هێنایانه لای ئێمه وتی به ته‌باخ وام لێهاتوه "كارمه‌نده‌كه ئاماژه‌ی به‌وه كردوه كه ئه‌و ژنه باسی له‌وه كردوه كه دومنداڵی هه‌بوه و وتویه‌تی" ئه‌گه‌ر بڵێم خۆم سوتاندوه و هاوسه‌ره‌كه‌م بگیرێت،مالی خه‌سوم ده‌بنه دوژمنی مناڵه‌كانم و كێ به خێویان بكات".\nچیمه‌ن ناوی خوازراوی ئه‌و كچه‌یه كه ماوه‌ی دووهه‌فته به دیار خوشكه سوتاوه‌كه‌یه‌وه بوو تاگیانی له ده‌ستدا وتی"كه‌سێك نیه بپرسێ ئه‌م ژنانه بۆ واده‌كه‌ن بۆ زۆرترین ئازار به خۆیان ده‌گه‌یه‌نن، خۆ هه‌مویان شێت نین، كه پرسیاریش نه‌كرا‌و له‌حاڵه‌ته‌كه نه‌كۆڵرایه‌وه ئیتر كێ بگیرێت"ئه‌و پێی وابو لێكۆڵینه‌وه‌ی ته‌واو‌و ورد بۆ هه‌ریه‌ك له حاڵه‌ته‌كان ناكرێت‌و كه‌سانێكی تایبه‌ت نین به‌وردی گوێ له حاڵه‌ته‌كان بگرن، بگه‌ڕێن به دوای ئه‌وه‌دا بۆچی ئه‌م ژنانه واده‌كه‌ن؟\nسه‌رچاوه‌یه‌كی به‌رپرس له به‌رێوه‌به‌رایه‌تی چاكسازی كۆمه‌ڵایه‌تی به‌شی پیاوان واته زیندانی پیاوان به رێوانی راگه‌یاند"هیچ پیاوێك له‌لای ئه‌وان سزانه‌دراوه كه بوبێته هۆكار یان پاڵنه‌ری خۆسوتاندنی ژنێك".\nئاراس ناسح توێژه‌ری ده‌رونیی له به‌شی پیاوان، جه‌ختی كرده‌وه كه به‌راستی كه‌سێك ناپرسێته‌وه ئه‌و ژنانه بۆ واده‌كه‌ن رونیشی ده‌كاته‌وه كه "ژن ئه‌وه‌نده‌ی فشار له‌سه‌ره بۆیه خۆی ده‌سوتێنێت، نه‌ك له‌به‌ر ئه‌وه‌ی بێده‌سه‌ڵاته"ئه‌و پێی وابو ئه‌وه‌نده ئیهانه‌ی كه‌رامه‌تی ژن ده‌كرێت هه‌ر بۆ یه ئه‌ویش خۆی ده‌سوتێنێت.\nPrevious ژه‌نینی جه‌سته\nNext مەرگى ئازادى.. مەرگى كۆمەڵگەیە


دایە خەدیجە سەیف پەناهی و کوڕەکەی لە ماڵی خۆیان بەندکراون\n21:13 - 26 March 2022\nهەنگاو: دایکێکی بەساڵاچوو و کوڕەکەی ماوەی ٧ ڕۆژە کە لەلایەن هێزە ئەمنییەکانی ئێرانەوە لە شاری سنە لە ماڵی خۆیانەوە بە شێوەیەکی نایاسایی بەندکراون.\nبەگوێرەی ڕاپۆرتی گەیشتوو بە هەنگاو، دایە خەدیجە سەیف پەناهی و کوڕەکەی خالید سەیف پەناهی لە ڕۆژی یەکشەممەی حەوتووی ڕابردوو ٢٩ی ڕەشەممەی ٢٧٢١ (١٩ی مارسی ٢٠٢٢ ) لەلایەن هێزە ئەمنییەکانی ئێرانەوە لە شاری سنە لە ماڵەکەی خۆیاندا بەندکراون.\nبە وتەی سەرچاوەیەکی نزیک لە بنەماڵەی سەیف پەناهی، هێزە ئەمنییەکان وێڕای هەڕەشەکردن لەم دایک و کوڕە پێیانیان ڕاگەیاندووە کە هەتا ئاگادارتان دەکەینەوە مافی چوونە دەرەوە لە ماڵتان نییە و ئیزنتان نییە کە بەشداری هیچ یەک لە ڕێوڕەسمەکانی تایبەت بە نەورۆز بکەن.\nدایە خەدیجە دایکی حامید سەیف پەناهییە کە ڕۆژی هەینی ٢ی پووشپەڕی ٢٧١٧ (٢٣ی ژوئەنی ٢٠١٧) لە تێکهەڵچوونێکی چەکدارانە کە لە شاری سنە هاتە ئاراوە گیانی لە دەست دا. هەر لەو تێکهەڵچوونەدا ڕامین حوسێن پەناهی پێشمەرگەی کۆمەڵەی شۆڕشگێڕی زەحمەتکێشانی کوردستانی ئێران بە دیل گیرا کە دواتر سزای سێدارەی بە سەردا سەپا و ئەو سزایە لە بەندیخانەی ڕەجایی شاری کەرەج جێبەجێ کرا.\nجێگای ئاماژەیە کە دایە خەدیجە سەیف پەناهی لە ڕێوڕەسمی نەورۆزی ساڵی ڕابردووی شاری سنە بە لە مل کردنی جامانە و هەڵگرتنی گوڵی سوور داوای لە حیزبە کوردستانییەکان کردبوو کە خەبات دژی کۆماری ئیسلامیی ئێران یەک بگرن کە لەگەڵ پێشوازی خەڵک بەرەوڕوو بوویەوە.\nهەر لەو ڕاستدایە دا سوپای پاسداران ئەمساڵ ڕایگەیاندبوو کە بە کار بردنی جامانە و گوڵی سوور لە ڕێوڕەسمەکانی تایبەت بە نەورۆز قەدەغەیە و سەدان چالاکی کورد لەو ماوەیەدا لەلایەن ناوەندە ئەمنییەکانەوە بانگ کراون و هەڕەشەیان لێکراوە و دەیان کەسیش دەستبەسەر کراون کە هەتا ئێستا ناسنامەی ٣٠ کەسیان بۆ هەنگاو ئاشکرا بوو.\nمەسعوود نیکخا بە بارمتە ئازاد کرا\nشەعبان محەممەدی ئەندامی ئەنجوومەنی پیشەیی مامۆستایانی کوردستان دیسان دەستبەسەر کرا


ئیدی تۆ حەز ئەكەی پرسیاری فیزیای كوانتەم و ئەتۆم و چەكی هایدرۆجینی و دیئێنئەی و ئیڤۆڵوشن-ی لێ بكە، ئەو هەر ئامادەیی تێدایە وەڵام بداتەوە..\nئەوەی لەم پەیوەندییە تەلەفۆنییەی خاتوونێك و بانگخوازێك بەناوی (مەلا عەبدول لەتیف سەلەفی)دا دەبینرێت و دەبیسترێت، خاتوونێكە پرسیاری ئەوە دەكات، ئایا ڕێگری لە خستەوەی منداڵ حەرامە یان حەڵاڵە؟ بەواتایەكی تر وەك خاتوونەكە دەپرسێت (دروستە یان نادروستە)؟..\nجەنابیان فەرموودەیەك دێننەوە، (ئەگەر دیقەتیش بدەن فەرمودەكەش بە هەڵەو پاش و پێشخستنەوە دەخوێنێت!) ئەو فەرمودەیەی كە ئێمە لێرەدا راستەكەی دادەنێین كە تێیدا هاتووە (تزوجوا الودود الولود؛ فإنی مكاپر بكم اڵامم)..\nدواتر عەبدول لەتیف سەلەفی ئەم ڕستانە دەڵێت:\n1/ دروست نییە ڕێگری منداڵبوون بكرێت.. بڕۆ خۆتی! تا ئەكرێ منداڵ بخەرەوە..\n2/ ئەگەر دایكێك یەك منداڵی هەبوو، كچەكەی مەخوازە یان خوشكەكەی مەخوازە! (چونكە بەو ماناو لێكدانەوەیە بێت خەلەلی جینەتیكی هەیە)!\nبۆیە ئێمە واز لە هەموو كۆی قسەو باسەكانی تری ئەم مەلا سەلەفییە دەهێنین، تەنها لەسەر ئەو دوو خاڵەی سەرەوە هەڵوەستەیەك دەكەین و بە زانست و لۆژیك وەڵام دەدەینەوە:\nخاڵی یەكەم: كە دەڵێت (دروست نییە ڕێگری منداڵبوون بكرێت.. تا پێت ئەكرێ منداڵ بخەرەوە!) .. قوربان جەنابتان ئەگەر لە وڵاتێكی وەك (چین) هاوسەرگیرییەكی نوێ ئەنجامبدەن (وەلەو جەنابتان چوار هاوسەرتان هەیەو ژمارە ڕێگەپێدراوەكەش لە شەرعدا قەپات بووە و ناتوانیت) .. ئەمە تەنها وەك گریمانە باس دەكەین! ..ئەگەر گریمان شتێكی وا ببێ! ئەو وڵاتە ڕێگەت پێنادات لە ناوپارێزگا و شارە جەنجاڵەكاندا لە یەك منداڵ زیاترت ببێت و لەدەرەوەی شارو پارێزگاكانیش، واتە لە شارۆچكەو گوندەكان، كە پێویستیان بەدەستی كار زیاترە، تەنها دوو منداڵ ڕێگە پێدراوە..\nژمارەی ئەو وڵاتە (چین) لە یەك ملیارو چوارسەد ملیۆن تێپەڕیوە، هەرچەندە زیاتر لە 10 ساڵ زیاترە ئەو یاسایەی جێگیركردنی ڕێژەی منداڵ پیادە دەكات .. بەڵام سەیری وڵاتێكی وەك هندستان بكە كە باوەڕی ئاینییان بەو ڕێگرییە نییەو هیچ ئاینێك (لە كۆی زیاتر لە 3 هەزار ئاین و بیروباوەڕ لەو وڵاتە) لەگەڵ جێگیركردنی ڕێژەی منداڵ و بەربەستی منداڵبووندا نیین، بەڵام 76% منداڵانی هندستان خۆراك و كەل و پەلی پێویست و پۆشاك و داو و دەرمانی پێویستیان نییەو لەمەش بەدتر لە خوار هێڵی هەژارییەوە دەژین! .. بەو دۆخەشەو داتای پەرەسەندنی دانیشتوان بۆ ساڵی 2021 ئاماژە بۆ ئەوە دەكات لە 40 ساڵی داهاتوودا هندستان پێش (چین) دەكەوێت لەژمارەی دانیشتوان.. بەمەش قوڕبەسەریی و چەرمەسەریی زیاتریان ڕوبەڕوو دەبێتەوە و سەدان هەزار منداڵی تر برسی و بێ لوقمە نان دەبن و دەڕژێنە سەر زبڵخانەو سەرالوێنكەكان و بەدخۆراك دەبن و.. ڕەنگە ئەوەش بگاتە كۆژانی مرۆیی!\nباشە تۆیەكی موسڵمان ئەگەر لە كوردستاندا نەبیت و لەو هندستان و صۆماڵ و هایتی و ئەریتیریا-یەدا بژیت، جەنابتان چوار ژن و 15 منداڵتان دەبێتە شتێكی پێویست و پێتان پەروەردەو بەخێو دەكرێت؟!\nئەی قسەتان چییە لەسەر ئەو دەیان ملیۆن منداڵەی لە وڵاتانی موسوڵمانی وەك صۆماڵ و سۆدان بەدخۆراكن و لوقە نانێكیان نییە بیخۆن و هەزارانیان لەبرسا دەمرن؟! ئەمەیان چییە؟ هەر خودا بەخێویان دەكات؟؟! یاخود نەخێر خودا تاقییان دەكاتەوە؟!!!\nژنێكی داماو كە تەلەفۆن دەكات و بە زمانی خۆی دەڵێت من سێ منداڵم هەیەو بچوكەكەم هەشت ساڵەو بۆیە تەلەفۆن ئەكەم حوجەم هەیە (ڕەنگە نەدار بێت.. تاتەندروست بێت .. نەتوانێت .. سەدان حوججەو ڕێگرییەكی دیكە) كە عەبدول لەتیف سەلەفی هەر لێێێێشیییی نەپرسیی ئەرێ حوججەو رێگرییەكانت چیین! .. بیخەرەوەو خودا بەخێوی دەكات و دەستی لێبەردەو بڕۆ خۆتی!\nبەڵێ هەمان ئەو لۆژیكەیان باڵایە كە ژن كاڵایە.. كاڵایەك بۆ منداڵخستەوەی بێشومار و لەقاڵبدان و ئاڵاندنە ملی بەرپرسیارێتی بەخێوكردنی دەیان منداڵ و پەروەردەو بەخێوكردن و فێربوونیان ..\nئیدی ئەم لێشی قەدەغە دەكات حەبی مەنع بەكاربهێنێت و لەولەب و ڕێكارەكانی بەربەستی منداڵبوون بگرێتە بەر و قسە لەسەر ئەمەش دەكات!\nباشە! ئێمە دەپرسین پەروەردەو فێركردنی منداڵێك یان دوو منداڵ سانا و ئاسانترە یان حەوت هەشتێك؟! .. ئێ بەدڵنیاییەوە كابرای موسوڵمانی (هند)یش هەر ووتوێتی خوا بەخێویان دەكات! بەڵام منداڵەكانی لەسەرانوێلك و زبڵدان و خۆڵ و خاشاك و پاشماوە فڕێدراوەكاندا بەدوای لوقمەنانێكدا دەگەڕێن؟!\nخاڵی دووەم: كاتێك مەلا عەبدول لەتیف سەلەفی دەڵێت: ئەگەر یەكێك یەك منداڵی هەبوو خوشكەكەی یان كچەكەی مەخوازە! (چونكە بەو ماناو لێكدانەوەیە بێت، خەلەلی جینەتیكی هەیە) ..\nئەم قسەیە هەرچییەك بێت، بەپێی ئەم راپۆرتە فڕی بەسەر زانستەوە نییەو قسەس گیرفانە و پولێك ناهێنێت.. چونكە گواستنەوەی بۆماوەیی نەزۆكی لە باوانەوە بۆ وەچەكان دەگمەنە.. ئەگەر روشبدات نابێتە تاكە هۆكار و تەنانەت نابێتە هۆكاری سەرەكیش..\nهەربۆیە چاوەڕوانكراوە كە بانگخوازانی هاوشێوەی عەبدول لەتیف سەلەفی، رۆژێك لە لایڤ و بەرنامەی راستەخۆدا ئامادەییان تێدابێت قسە لەسەر فیزیای كوانتەم و زانستی پەرەسەندن و رێكارەمێژوویەكانی ئیڤۆڵوشن و تەنانەت چەكی هایدرۆجینش بكەن!


سەرۆکى داواکارى گشتى هۆشدارى دەداتە فەرمانگەى داواکارى گشتى گەرمیان\n215 جار بینراوە 6/11/2019 04:50 PM\nسەرۆکى داواکارى گشتى بە نوسراوێک هەڕەشە لە فەرمانگەى داواکارى گشتى گەرمیان دەکات ئەگەر نەچنەوە سەر کارەکانیان بەرامبەر یاسا بەرپرسیار دەبن.\nرۆژى سێ شەممە فەرمانگەى داواکارى گشتى گەرمیان مانگرتنیان لە کارەکانیان راگەیاند و نیگەرانیانی خۆیان لەدەستوەردان لەکارەکانیان دەربڕی و رایانگەیاند، ئەوان سوێندیان خواردوە کە دژایەتى گەندەڵى بکەن و رێگە بە دەستدرێژی هیچ کەس و لایەنێک نەدەن، بۆیە بێدەنگ نابن لەوە.\nئاماژەیان بەوەشکردوە، ئەوان لە گەرمیان کۆمەڵێک کێشەو گرفتیان هەیە کە پێویستى بە چارەسەرە، بەڵام ئەنجومەنى دادوەرى وەڵامیان نەداونەتەوەو پێیانراگەیەنراوە ئەوێ سنورى سەوزەو پێویستە سەردانى چەند بەرپرسێکى ناوچەکەیان بکەن.\nلەبەرامبەردا ئەمڕۆ چوار شەممە ئازاد حەسەن ئەحمەد سەرۆکى داواکارى گشتى لە نوسراوێکدا کە ئاراستەى فەرمانگەکەى کردەوە"ئاگادارتان دەکەینەوە کە فەرمانگەکەتان بە جێگرایەتیەکانەوە پابەند بن بە دەوامى فەرمى خۆتان و کۆتایی بەو پشێوییە بهێنن".\nسەرۆکى داواکارى گشتى هۆشداریشى داوە، کە ئەندامانى فەرمانگەکە لە شوێنى خۆیان ئامادە بن ئەگینا خۆیان بەرپرسیار دەبن بەرامبەر یاسا.


“بارسا وا لێک هەڵدەوەشێتەوە و ڤاڵڤێردیش دادەنێشت تەماشا دەکات!” – یاریگانێت\nهه‌ینی, كانونی دووه‌م 17 2020\nفەرمی: شەش یاریزانی ریال مەدرید بەشداری یارییەکەی بەرامبەر سێڤییا ناکەن\nیانەکانی ئێران سڕ کران\nئاشلی یۆنگ مانچێستەر یونایتدی جێهێشت\nهازارد بە باشترین یاریزانی 2019 دیاریکرا\n” پێکهاتەی یوێفایان دەستکاری کرد بۆ ئەوەی شوێنی رۆناڵدۆی تێدا ببێتەوە “\nدیلۆیت : بارسێلۆنا لە پێشەنگی پڕداهاتترین یانەکانی جیهانە\nمێسی: ئێستا زیاتر بیر لە ئەنجامی یارییەکان دەکەمەوە\nئەنجامی تیروپشکی جامی شای ئیسپانیا\nنامەی ماڵئاوایی ڤاڵڤێردی\nفەرمی : راهێنەری نوێی بارسێلۆنا راگەیەندرا\nدەستپێك/ئیسپانیا/“بارسا وا لێک هەڵدەوەشێتەوە و ڤاڵڤێردیش دادەنێشت تەماشا دەکات!”\n“بارسا وا لێک هەڵدەوەشێتەوە و ڤاڵڤێردیش دادەنێشت تەماشا دەکات!”\nسەربەست فایق 11/01/2020\nیاریگا- ڕیڤاڵدۆی ئەفسانەی بارسێلۆناش لەسەر دۆخی ئێستای یانەکە و ئیرنستۆ ڤاڵڤێردی هاتە دەنگ و بە توندی ڕەخنەی لە ڕاهێنەرەکە گرت.\nڕەخنە زەقەکانی ڕیڤاڵدۆ دوای کرانە دەرەوە دراماتیکیەکەی بلاوگرانا هات لە جامی سوپەری ئیسپانی بەرامبەر ئەتڵەتیکۆ مەدرید، ئەو بۆ Befair ڕوونی کردۆتەوە و دەڵێت: “بارسێلۆنا نابێت بەردەوامبێت ئاوا لە یارییە گەورەکاندا خەوی لێ بکەوێت. شتێکی زۆر نائومێدکەرە کە بەو شێوەیە کۆنترۆڵی یاریەکە بکەیت و دواتر لە کۆتاییدا هەموو شت وەرگەڕێ، بەرامبەر یانەیەکی وا بەهێز، یانەیەک ڕاهێنەرەکەی یەکێکی سیمیۆنی بێت. ئێل چۆلۆ ڕاهێنەرێکی ئێجگار بە جۆشوخرۆشە. بەردەوام هاوار دەکاتە سەر یاریزانەکانیدا، دەیانبزوێنێت و هانیان دەدات کە زیاتر پێشکەش بکەن. ئەمە ڕەنگە ڕێک ئەو شتە بێت کە لە ئێستادا بارسێلۆنا نیەتی.”\nئەفسانە بەڕازیلییەکەی بارسا لە بارەی خودی ڤاڵڤێردیەوە زیاتر دەڵێت: “من دڵنیام ئەم دۆڕاندنە هیچ کۆمەک بە ڤاڵڤێردی ناکات. هەمان شکستەکانی ئەم دوایانەی چامپیۆنزلیگی بیرخستمەوە. ئەرکەکەی لە ئێستادا لەسەر هێڵە. ڕەنگە یانەکە پێش کۆتاییهاتنی وەرزە دەستبەرداری ببێت. چونکە یانەیەکی وەک بارسا نابێت بەردەوام بەو شێوەیە بدۆڕێت و زۆریش خەمساردانە. بەشێک لە کاری ڕاهێنەر بریتیە لەوەی لە کاتی یاریدا وردبێتەوە لەوەی کام شتە کار ناکات، چارەی بکات. دڵنیاش بێتەوە لەوەی یاریزانەکان دەزانن گرفتەکان چین. ئەگەر تەنها لەوێ دابنیشێت و بە بەرچاویەوە وا هەمووی دادەڕوخێت، ڕکابەرەکانیش ئەو هەلە دەقۆسنەوە کە یارییەکە بگۆڕن و تووشی حەپەسانت بکەن.”\nدوای ئەو دۆرانەیان بەرامبەر ڕۆخی بلانکۆس 3-2، لە ئێستادا ئەگەری لابردنی ڤاڵڤێردی و هێنانی ژاڤی هێرناندز بەهێزترین دەنگۆیە و دەنگوباسیش هەیە بارسا بە ئاشکرا ژاڤیان لە قەتەرەوە بۆ ئەم مەبەستە ڕاسپاردووە و چاوەڕێی وەڵامن.\nبارسێلۆنا، ڕیڤاڵدۆ ڤاڵڤێردی،\n” کاتی خۆی هاندەری ریال مەدرید بووم، بەڵام ئێستا هاندەری بارسێلۆنام “\nئیسکۆ دەبێتە ئامانجی لامپارد\nڤیدیۆ : گۆڵی یەکەمی مان یونایتد دژی وۆلڤەرهامپتن\nڤیدیۆ گۆڵ : تۆتنهام 2 میدلزبرە 1\nڤیدیۆ گۆڵ : مۆناکۆ 3 پاریس سانجێرمان 3\nڤیدیۆ گۆڵ : ڕۆما 1 یۆڤێنتۆس 2\nڤیدیۆ : لێدانە یەکلاکەرەوەکان دێربی مەدرید\nڤیدیۆ : گۆڵی دووەمی یۆڤینتۆس دژی ڕۆما\nڤیدیۆ : گۆڵی یەکەمی یۆڤینتۆس دژی ڕۆما\nڤیدیۆ : گۆڵی پێنجەمی مان سیتی دژی ئەستۆن ڤێلا\nڤیدیۆ : گۆڵی چوارەمی مان سیتی دژی ئەستۆن ڤێلا\nڤیدیۆ : گۆڵی سێیەمی مان سیتی دژی ئەستۆن ڤێلا\nڤیدیۆ : گۆڵی دووەمی مان سیتی دژی ئەستۆن ڤێلا\nڤیدیۆ : گۆڵی یەکەمی مان سیتی دژی ئەستۆن ڤێلا\nCopyright © 2019, All Rights Reserved. Yariga.Net | Rwanga Foundation


نامه‌ی ئه‌ناییس نین بۆ هێنری میله‌ر » DidiMn\nسەرەتا / کتێب/نامه / نامه‌ی ئه‌ناییس نین بۆ هێنری میله‌ر\nنامه‌ی ئه‌ناییس نین بۆ هێنری میله‌ر\nئه‌ناییس نین و هێنری میله‌ر\nله كتێبی نامه‌كانی نێوان هێنری میله‌ر و ئه‌ناییس نین\nله ئینگلیزییه‌وه: ئەژین باجەڵان\nدۆستۆیڤسکی لە سیبیریا و هینری لە دیجون! لە قەڵا بەرزەکەمەوە، لە شوێنی غەریزەتە بەستووەکان لە سویسرا، لەو شوێنەی کە تێیدا بە دوای داناییدا ناگەڕێم، بەڵکو بە دوای وزەیەک بۆ شاردنەوەی شێتییەکەم، ته‌له‌گرافێکم بۆت ناردووە وات لێ دەکات پێبکەنیت. 150 فڕانکیشی تێدایە. ئامۆژگاریت دەکەم دەست لە کار بکێشیتەوە هینری، ئەو شوێنە بۆ تۆ ناشێت. هیوگۆ ڕۆژی هەینی دێت بۆ ئێرە، کاتێک نامەکەت دەخوێنێتەوە تێدەگات.\nگوێبگرە، ئەمڕۆ لە کاتی پیاسەکردندا نامەکەتم دەخوێندەوە. هەموان بڕوایان وایە کە دەرفەتێکت بۆ نووسین دەست دەکەوێت، بۆ ئەوەی درک بەو ژیانە ناوازەیە بکەیت کە چاوەڕێت دەکات، یان وا لە خەڵکی بکەیت درکی پێ بکەن. هینری، پێت دەڵێم بگەڕێوە بۆ لۆڤیین ئەگەر بۆ ماوەیەکی کاتییش بووە. دەزانم ئەمە چارەسەر نییە، ئەمە مەنفایەکی ترە بۆ تۆ، تۆ ئازاد نیت بەو شێوەیەی کە خۆت دەتەوێت، لە پاریسەوە ماڵیش زۆر دوورە، بەڵام من ئەم پێشنیارەم کرد بۆ ئەوەی جێگەیەکت هەبێت بۆ خواردن و خەوتن لەم ماوەیەدا.\nهیوگۆ هەوڵ دەدات کارێکی ترت بۆ بدۆزێتەوە. چوارشەممە وەرە، ئەو کاتە ئێمە لە ماڵ دەبین، لەبەر ئەوەی تۆ ناتوانیت وا زوو دەست لە کار بکێشیتەوە، بەڵام ئەگەر ویستت پێش چوارشەممە بێیت، ئەوە ڕاستەوخۆ بڕۆ بۆ لۆڤین، ئیمیڵیا (خزمەتکار) بە خزمەتکردنت خۆشحاڵ دەبێت. ئەمڕۆ بۆی دەنووسم و پێی دەڵێم. لە ژوورەکەی ئێمە بمێنەرەوە. لەوانەیە هیوگۆ نامەی بۆت ناردبێت بۆ ئەوەی هەمان شتت پێ بڵێت، پێم وا بێت وای نەکردبێت. خۆت دەزانی ئەگەر لە دوولایەن یەکێکیان زیاد بڕوات، ئەوە دەبێت ئەوەکەی تر بگەڕێتەوە دواوە، بۆ ئەوەی هاوسەنگی دروست بکات، هەروەکو چۆن تۆ و جۆنی هاوژینت. دۆستۆیڤسکی لە سیبیریا بە شتێکەوە دەرچوو، بەڵام بە شێوازی قسەکردنت وا دیارە دیجون وەکو سیبیریا نەبووە. ئەو لاواز، بێڕەنگ، بچووک و بێنرخە. زۆر لەوێ مەمێنەرەوە، بۆم بنووسە ئەگەر بڕیارت دا چی بکەیت.\nئەم نامەیە دەبێت زوو بە دەستت بگات، بۆ ئەوەی بتوانم بەردەوام بم لە نووسینی ئەو شتانەی کە دەمەوێت پێت بڵێم و باسی جۆنت بۆ بکەم. کاتێک گەڕایتەوە قسە دەکەین، ئەگەریش نا، ئەوا زۆرت بۆ دەنووسم و خەمی ئەو ڕەخنانەت نەبێت کە ئاڕاستەی منت کرد، زۆرم خۆش ویست و بڕوام پێیان بوو. تۆ یارمەتیم دەدەیت.\n(لیسی کارنۆ، دیجون)\nAnaïs Nin, Henry Miller, nama,


ئەو كەسانە ماست بخۆن\nKurdiu4 11/04/2016 - 11:00 بڵاوکراوەتەوە لە هەواڵەكان\nبەپێی لێكۆڵینەوەیەكی نوێ ئەوە دەركەوتووە خواردنی ماست بەشێوەیەكی رۆژانەو بەرنامە ڕێژی، كاریگەری لەسەر هێنانە خوارەوەی شەكرەی پلە دوو دەبێت بەڕێژەی (28%).\nشیرەمەنییەكان، ئەوانەی ڕێژەی چەوریان كەمە دەتوانن بەرەنگاری نەخۆشی شەكرەی پلە دوو ببنەوە، ئەوەش لەئەنجامی توێژینەوەی تیمێكی لێكۆڵەرانی زانكۆی (كامبێردج) ی بەریتانیادا هاتووە كەلەسەر چوار هەزار كەس ئەنجامیانداوە بۆ ماوەی یانزە ساڵ و لەنێو ئەو ژمارەیەشدا (753) كەسیان تووشی نەخۆشی شەكرەی پلە دوو هاتبوون، لەكۆتاییشدا ئەوە دەركەوتووە كەئەوانەی بەشێوەیەكی بەرنامەدار ماست دەخۆن كەمتر تووشی نەخۆشییەكانی شەكرەی دوو دەبن بەبەراورد لەگەڵ ئەوانەی ماست ناخۆن.\nبەپێی توێژینەوەی ئەو زانایانە ئەوانەی شیرەمەنییە بێ چەورییەكان دەخۆن ئەوا لەڕێگەی چەند جۆرێك لەبەكتریاو ڤیتامینەكانەوە لەتووش بوون بەنەخۆشییەكانی شەكرەی پلە دوو دووردەكەونەوە، بەڵام نابێت زیادەڕەوی بكەن لەزۆر خواردنی ئەو بەرهەمانە.\nلەلایەن خۆشیەوە (نیتا فۆرۆهی) پزیشكی بەشی نەخۆشییەكان لەئەنجوومەنی توێژینەوەی پزیشكی لەزانكۆی كامبێردجی بەریتانیا رایگەیاندووە، بەپێی ئەنجامی ئەو توێژینەوەیەی ئەوان ئەنجامیانداوە دەركەوتووە چەند جۆرە خواردەمەنییەك كاریگەریان هەیە لەسەر كەمكردنەوە یان بەشێك لەچارەسەری نەخۆشی شەكرەی پلەی دوو، ئەمە لەگەڵ ئەوەی لەهەمان كاتیشدا زۆر بەڵگە هەیە لەسەر چەند جۆرە خواردەمەنییەك كەڕێژەی شەكرو چەوری زۆریان تێدایە كاریگەریان لەسەر تەندروستی مرۆڤ دەبێت، بەڵام ئەوەی گرنگە ئەوەیە شیرەمەنییە دوور لەچەورییەكان كاریگەریان هەیە لەسەر باشتر كردنی تەندروستی.


لێدوانێک لەبارەى دەستلەکارکێشانەوەی هەڤاڵ ئەبوبەکر\nدواین نرخی دراوەکان لە بازارەکانی هەرێم\nداواکاری وەزیری ئێستای ڕۆشنبیری هەرێم بۆ کردنى شێوەزاری هەورامی بۆ ناو پەیڕەوى خوێندن مشتومڕێکی تری دروستکردووە و شارەزایەک چۆنیەتی زیادکردنی ئاشکرا دەکات و وەزیرى ئێستای پەروەردەش دەڵێت، تاوتوێی دەکەن.\nڕۆژی 30ی حوزەیرانی 2021، حەمەی حەمە سەعید، وەزیری ڕۆشنبیری هەرێم کە خۆی هەورامییە لە نوسراوێكدا داوای لە ئالان حەمە سەعیدی وەزیری پەروەردە کرد زمانی هەورامی بخاتە ناو پرۆگرامی خوێندنەوە و لە سنوری پارێزگای هەڵەبجە لە قۆناغی یەکەمی بنەڕەتی بخوێنرێت.\nلە بارەى چۆنیەتی زیادکردنی شێوەزارێک بۆ پەیڕەوی خوێند، دڵشاد عەبدولڕەحمان، شارەزای بواری پەروەردە و وەزیرى پێشووترى پەروەردەى حکومەتى هەرێم تایبەت بە "ناس کورد "ى (3ى تەموزى 2021) ڕاگەیاند، "ئەوە تەنها بە نوسراوێک یاخود داواکاریەک ناکرێت دەبێت ئەنجومەنى وەزارەتى پەروەردە وەکو وانەیەکى زیادە پێشنیار بکرێت".\nوتیشى، "من داواکارییەکەم خوێندووەتەوە بەڵام زۆر باش لێى تێنەگەیشتم، ئەگەر مەبەستى وانەیەک بە زمانى هەورامى بخوێنرێت ئەوە بەکارێکى سروشتى دەزانم بەڵام بۆ بڕیارلێدانەکە لەسەر ئەو پرسە دەبێت وەزارەتى پەروەردە خۆى تاوتوێى بکات".\nڕوونیشیکردەوە، دواتر بەپێى ئەو دەسەڵاتەى کە وەزارەتى پەروەردە دەتوانێت یەکلایى بکاتەوە و ئەوەیان پێویستى بە پەرلەمان نییە، وەزارەت خۆى دەتوانێت بڕیارى لێ بدات.\nلە درێژەى وتەکانییشدا وەزیرى پێشووترى پەروەردە کە لەسەردەمى ئەودا لە کۆنگرەیەکى زانستیدا پەیڕەوى قوتابخانەکان گۆڕدران بۆ سیستمى ناوەندێتى قوتابى ئەوەى پێدەوترێت پەیڕەوى سویدى، جەختى لەسەر ئەوە کردووەتەوە شێوە زارى هەورامى زیندووە و بایەخى زۆرى هەیە و ژمارەیەکى زۆرى خەڵکیش پێی دەدەوێت.\nلە وەڵامى نوسراوەکەشدا ،ئەمڕۆ شەممە (3ی تەموزی 2021) لە کۆنگرەیەکى ڕۆژنامەوانیدا، ئالان حەمە سەعید، وەزیرى پەروەردەى هەرێم ڕایگەیاند، "هێشتا نوسراوەکەم بەدەست نەگەیشتووە، ئەگەر بەفەرمى بەدەستمان گەیشت ئەوا تاوتوێ دەکەین و دواتر وەڵامى خۆمان دەبێت".\nوەزیری رۆشنبیری داوا دەكات زاراوەی هەورامی بخرێتە پرۆگرامی خوێندنەوە\n2021.07.02 - 13:51\nپیاوێک دووبارە عاشقی ژنەکەى دەبێتەوە و پێکەوە هاوسەرگیری دەکەن.. بەڵام چۆن؟\n2021.07.07 - 12:09\nئامێرە فێنککەرەوەکان چۆن جیهانیان گەرم کردووە؟!\n2021.07.04 - 15:54\nچۆن دەزانیت ’’شێرپەنجەی گونت’’ نییە؟.. نیشانەکانی بزانە\n2021.07.03 - 23:45\nفێڵی کەمکردنەوەى کیلۆمەتری ئۆتۆمبێل لە هەرێمی کوردستان.. چۆن و بەچی؟\n2021.06.29 - 20:49\nهەرێم؛خۆتۆمارکردن بۆ وەرگرتنى ڤاکسین ’زیادی کردووە’\n2021.07.13 - 09:22\nسلێمانی؛ گفتوگۆ لەسەر پرسی زیادکردنی دەوامی فەرمانبەران دەکرێت\n2021.07.12 - 16:05\nتوێژینەوەیەک: بەکارهێنانى مۆبایل بە ڕێژەیەکى زۆر کەمیش ئەگەرى توشبوون بە شێرپەنجە زیاد دەکات\n2021.07.08 - 18:10\n2021.11.30 - 16:59


دەزگای دۆستایەتی ئیسرائیل کورد: October 2013\nدەنگی داێکیکی جگەر سۆتاو بۆ مندالەکی کە لە لایەن کۆماری پەتوسیداری ئیرانەوە لە سیدارە درا دەنگی دایکی حەبیب گۆلپەری پوور\nده‌زگای دۆستایه‌تی ئیسرائیل کورد kurdish israeli friendship kl. 10:37 No comments:\n"سەرکەوتنی نەتەوەی کورد لەڕۆژهەڵاتی نێوەڕاست بەواتای نووسینەوەی مێژووی ئەو ناوچەیە بەشێوازێکی نوێ و درووست و گەڕانەوە بەدۆخی ئاسایی ١٢ هەزار ساڵی ڕابردووی خۆی". ئاریتما موحەممەدی\nکۆماری ئیسلامی ئێران و ئەو حوکوومەتانەی کە لەمێژووی ئەو وڵاتەدا دەسەڵاتیان بەسەر نەتەوەی کورد لەڕۆژهەڵاتی کوردستاندا سەپاندووە، هەمیشە بەدوور لەهەر چەشنە لەبەر چاو گرتنێکی مافی مرۆڤایەتی دەسەڵاتی خۆیان بەسەر نەتەوەی کورد لەڕۆژهەڵاتی کوردستاندا زاڵ کردووەو بەهەموو شێوەیەک هەوڵیان داوە کە هێزو ورەی ئەو نەتەوەیە تێک بشکێنن و ڕێگا بۆ شۆردنەوەی ناسنامەو کولتووری نەتەوەیی ئەو نەتەوەیە خۆش بکەن.\nده‌زگای دۆستایه‌تی ئیسرائیل کورد kurdish israeli friendship kl. 10:31 No comments:\nئیقبال مورادی: کۆماری ئیسلامی به هیچ بنه‌مایه‌کی ئه‌خلاقی په‌ێمانی نییه و حبیبوڵا و هاوریه‌که‌ی له سێداره دا\nئیقبال مورادی: کۆماری ئیسلامی به هیچ بنه‌مایه‌کی ئه‌خلاقی په‌ێمانی نییه و حبیبوڵا و هاوریه‌که‌ی له سێداره دا.\nهه‌ست و هه‌ڵوێستی باوکی زیندانیه‌کی کورد که بریاری مردن به‌سه‌ر کوره‌که‌ی دراوه به‌رامبه‌ر به سێداره‌دانی حه‌بیبوڵا گوڵپه‌ریپوور و ره‌زا ئیسماعیلی.ئیقبال مورادی چالاکی کاروباری رامیاری و باوکی زانیار مورادی که بریاری سێداره‌دانی به‌سه‌ر دراوه له هه‌ڤپه‌ێڤینێکدا له‌غه‌ڵ به‌شی کوردی ده‌نگی ئه‌مریکا ده‌ڵێت" پێش هه‌موو شتێک من وه‌کو باوکێکی زیندانیه‌کی سیاسی مه‌حکوم به سێداره سه‌رخۆشی خۆم له بنه‌ماڵه‌ی ئه‌و شه‌هێده به‌رێزه حه‌بیبوڵا گوڵپه‌ریپوور و هاوریه‌که‌ی ده‌که‌م که پێره‌که له لایه‌ن جمهوری ئسلامیه‌وه و له ئه‌وپه‌ڕی بێ ده‌نگیا له سێداره دران  و هه‌ر وه‌ها سه‌رخۆشی له گه‌لی کوردستان ئه‌که‌م. کاک ئیقبال هه‌ر وه‌ها ده‌ڵێت رژیمی ئێران ساڵ و نێوێک، دوو ساڵ پاش شه‌ڕی قه‌ندیل له‌گه‌ڵ په‌ژاکدا له ئاگر به‌س دا بوو که یه‌کێک له مه‌رجه‌کانی ئه‌وه بوو که چالاکوانانێک له زینداندا له په‌ێوه‌ندی به پژاکه‌وه ده‌ستگیر کراوون له سێداره نه‌دات، وه‌لی کۆماری ئیسلامی دیاره به هیچ بنه‌مایه‌کی ئه‌خلاقی په‌ێمانی نییه وه ئه‌وه بوو ئه‌وانه له سێداره دران".\nده‌زگای دۆستایه‌تی ئیسرائیل کورد kurdish israeli friendship kl. 10:29 No comments:\nدەنگی داێکیکی جگەر سۆتاو بۆ مندالەکی کە لە لایەن ک...\nئیقبال مورادی: کۆماری ئیسلامی به هیچ بنه‌مایه‌کی ...


پڕۆژە – Engo Group\nسەرەتا / پڕۆژە\nپڕۆژەی زەوی دەپارێزم\nكانونی یه‌كه‌م 8, 2019\tپڕۆژە, سلاید, نوێترین 0\nپڕۆژەی زەوی دەپارێزم یەکێک لە پڕۆژە نوێکانی ڕێکخراوی ئەندازیاری ئینگۆیە. ڕێکخراوی ئەندازیاری ئینگۆ بە ھاوکاری پارێزگاری سلێمانی و دیکۆر ھۆم ھەڵدەستێت بە دابینکردنی ٢٠ زبڵدانی تایبەت بە بتڵی پلاستیکی ئاو بۆ شاری سلێمانی کە لە شێوەی بتڵی پلاستیکی دروستکراون. شایەنی باسە ئەمڕۆ ڕێکەوتی ۲۰۱۹/۱۲/۸ لە یەکەم هەنگاوی جێبەجێکردنی پڕۆژەکە ژمارەیەک …\nتشرینی دووه‌م 23, 2019\tپڕۆژە, سلاید, نوێترین 0\nڕێکخراوی ئەندازیاری ئینگۆ لە بەرواری ۲۰۱۹/۱۱/۲۳ دوەمین وانەی خولی گەشەپێدانی سازکرد . خولی گەشەپێدانی ئەندامان هەنگاوێکی نوێیە مەبەست لێی خزمەتکردنی زیاتر و بەرەوپێشچوونی ئەندامانی ڕێکخراوەکەیە. دوەم وانەی خولەکە لەلایەن ڕاهێنەر بەڕێز دکتۆر زانا احمد قەصاب وترایەوە لە ژێر ناونیشانی “بەهرەکان لە زانستی بەڕێوەبردن “. لێرەوە سوپاسی دکتۆر زانا قصاب و …\nته‌مموز 14, 2019\tپڕۆژە, سلاید, نوێترین 0\nبەرواری 14/7/2019 خولی Freehand دەستیپێکرد کە لەلایەن ڕێکخراوی ئینگۆوە کراوەتەوە. خولەکە لەلایەن ئەندازیاری تەلارسازی سەنا عبدالله دەوترێتەوە و ماوەی 7 ڕۆژ بەردەوام دەبێت. بەشداربوانی خولەکە خوێندکارانی بەشە جیاوازەکانی ئەندازیاری زانکۆکانی کوردستانن.


بەرەنجامی قوربانیانى خۆپیشاندانەكانی عیراق ئاشكرادەكرێت – تۆڕی میدیایی خەڵک\nبەرەنجامی قوربانیانى خۆپیشاندانەكانی عیراق ئاشكرادەكرێت\n2019/10/26 - 8:36 AM\nسەرچاوە ئاگادارەكان و شایەتحالەكان، بەرەنجامی قوربانیانی خۆپیشاندانەكان ئاشكرادەكەن و ڕایدەگەیەننن، ژمارەی قوربانییەكان بۆ 40 كوژراو لە خۆپیشاندەران لە بەغدا و پارێزگەكانی ناوەڕاست و باشوور بەرزبووەتەوە.\nئەمڕۆژ شەممە، سەرچاوەكان بە میدیاكانی عیراقیان ڕاگەیاندووە”لانی كەم 40 خۆپیشاندەر بەدەستی هێزە ئەمنییەكان و گروپە چەكدارەكانی لە خۆپیشاندانەكانی دوینێ هەینی لە بەغدا و كەربەلا و بابل و میسان و زیقار و بەسرە و واست و دیوانیە كوژراون”.\nبە وتەی ئەو سەرچاوانە”ژمارەی بریندارەكان زیاترە لە دوو هەزار بریندار كە گواستراونەتەوە بۆ نەخۆشخانەكان، بەڵام بەو پێیەی زۆرێك لە بریندارەكان لە شوێنی خۆپیشاندانەكاندا فریاكەوتنی خیێرایان بۆكراوە، بەبێ ئەوەی ڕەوانەی نەخۆشخانەكان بكرێن، ژمارەی بریندارەكان لەوە زیاتر مەزەندە دەكرێت”.\nسەرچاوەكان دەڵێن”لە پارێزگەی میسان شەش خۆپیشاندەر و ئەفسەرێكی دەزگای هەواڵگری نیشتمانی و سەركردەیەكی عەسائیبی ئەهلی حەق لەكاتی پێكداهەڵپژان لەگەڵ خۆپیشاندەراندا كوژراون”.\nهەر بەپێی هەمان ئەو سەرچاوانە”نۆ خۆپیشاندەر لە زیقار لە ڕووبەڕووبوونەوەیان لەگەڵ عەسائیبی ئەهلی حەق كوژراون و لە بەسرەش سێ خۆپیشاندەر و لە بابل خۆپیشاندەرێك و لە موسەنناش خۆپیشاندەرێك كوژراون”.\nسەرچاوەكان، ئاماژەیان بە كوژرانی 12 خۆپیشاندەر كردووە لە دیوانیە، ئەمەش لەدوای پێكداهەڵپژانیان لەگەڵ ڕێكخراوی بەدر.\nوەزیری بەرگری: تەواوی هێزەكانمان لە ڕۆژئاوای كوردستان پاشەكشە پێناكەین


هێرشێكی موشەكی بۆ سەر فڕۆكەخانەیەكی سعودیە قوربانی لێكەوتەوە\n- 6/12/2019 1:19:00 PM 4769 جار خوێندراوەتەوە\nوتەبێژی هێزە چەكدارەكانی هاوپەیمانی پشتگیری لە شەرعیەتی یەمەن رایگەیاند، لە ئەنجامی هێرشێكی حوسیەكانی یەمەن بۆ سەر فڕۆكەخانەیەكی عەرەبستانی سعودیە ژمارەیەک هاوڵاتی سیڤیل برینداربون.\nبەپێی راگەیەندراوێكی ئاژانسی واس-ی سعودی، بەیانی ئەمڕۆ چوارشەممە، حوسیەكانی یەمەن هێرشێكی موشەكیان كردوەتە سەر فڕۆكەخانەی نێودەوڵەتی ئەبها كە دەكەوێتە پارێزگای ئەسیر-ی ئەو وڵاتە، لە ئەنجامدا 26 كەس برینداربون كە پێنج-یان ژن و منداڵن.\nئاژانسەكە رایگەیاندوە، سێ كەس لە بریندارەكان سێ ژنی بە رەگەز (یەمەنی و هیندی و سعودی)ن و لەناو بریندارەكانیشدا دوو منداڵی سعودی هەیە، ئاماژە بەوەشكراوە بە مەبەستی وەرگرتنی چارەسەر سەرجەم بریندارەكان گەیەندراونەتە نەخۆشخانە.\nفەرماندە توركی ئەلمالیكی، وتەبێژی هێزە چەكدارەكانی هاوپەیمانی پشتگیری لە شەرعیەتی یەمەن لەو بارەیەوە رایگەیاند، "ئەو كردەوەیە هێرشێكی بە مەبەست بوە و میدیاكانی سەر بە هێزە حوسەیكانیش ئەوەیان پشتراستكردوەتەوە كە موشەكەكە لە لایەن خۆیانەوە ئاراستەی سعودیە كراوە".\nراشیانگەیاندوە، ئەو موشەكەی ئاراستەی فڕۆكەخانەكە كراوە موشەكی جۆری كروز-ە.


تورکیا ئۆتۆمبێلی خۆماڵی بەرهەم دەھێنێت\nسەرۆک کۆماری تورکیا، رەجەب تەیب ئەردۆغان لە میانی بەشداریکردن لە "کۆبوونەوەی ناساندنی گروپی دەستپێشخەری هاوبەشی ئۆتۆمبێلی تورکیا" ناوی کۆمپانیاکانی دروستکردنی ئۆتۆمبێلی خۆماڵی راگەیاند کە پێکدێن لە گرووپی ئانادۆڵو، BMC، کراچا هۆڵدینگ، گرووپی تورکسێڵ و زۆرڵو هۆڵدینگ.\nرەجەب تەیب ئەردۆغان لە میانی پێشکەشکردنی وتارێکدا لە کۆبوونەوەکەدا، وتی: "لە ساڵی رابردوودا ژمارەی ئۆتۆمبێلە فرۆشراوەکان گەیشتە ٧٥٧ بەڵام تاکو ئێستا هەنگاوێک نەنراوە لەم بارەیەوە. ئیدی گەیشتۆتە دۆخیک کە بووەتە کەموکوڕییەک لە وڵاتەکەمان. ئیدی ئێستا بۆ رزگاربوون لەو کەموکوڕییە هەنگاوێکی مێژوویی دەنێین.\nمادام ئەوانەی ئەو دەستپێشخەرییەیان کردووە قۆڵیان لێ هەڵماڵیووە و لە کوێ پێویست بێت پشتگرییان دەکەین. لە ئێستاوە رایدەگەیەنم بەمەرجێک کە باجەکەی بدرێت، من داواکاری یەکەم ئۆتۆمبێل دەبم کە لە بازاڕ دەخرێتە روو. چاوەڕوانی ئێمە لە گرووپی دەستپێشخەری هاوبەش ئەوەیە قۆناغی ئامادەکاری بەپەلە تەواو بێت و هەرە درەنگ ساڵی ٢٠١٩ نموونەی یەکەم تەواو بکەن و لە ساڵی ٢٠٢١ دەست بکرێت بە فرۆشتن. لەو باوەڕەدام تورکیا تاکو دەبێتە خاوەنی شوێنێکی تایبەت لە نێوان ئامانجەکانی ٢٠٢٣، نامەوێت کەمترین دواکەوتن لەو پڕۆژەیەدا هەبێت".\nسەرۆک کۆماری تورکیا، رەجەب تەیب ئەردۆغان تیشکی خستە سەر ئەوەی کە پلاتفۆرمی گرووپی دەستپێشخەر لە ژێر چەتر و فەرمانی پەیکەرەی تویبیتاکدایە و وتی: "ئەگەر لەبری ئەوە راستەوخۆ بیانەوێت ئۆتۆمبێل بۆ ئەلیکتریک و هیجن ئاراستە بکەن، خۆشحاڵتر دەبین. بڕیاریان هەرچییەک بێت ئامادەی هەموو جۆرە پشتگیرییەکین. تەنها با گەلی تورک بەو خەونە مەزنە بگەیەنن. بابەتەکە تەنها بەرهەمهێنانی ئۆتۆمبێل نییە. لە رێگەی ئەمەوە لە رووی تەکنەلۆجی، پاشخان و ئەزموونەوە نموونەیەک نیشانی جیهان دەدرێت و دەرچەیەکی نوێ و زۆر باوەڕبەخۆ بووانە دەخرێتە روو".\nبەرھرام قاسمی: سزا نوێیەکانی ئەمریکا زۆر توندن\nئه‌مریكا ژماره‌یه‌ك بانك و كۆمپانیای ئێرانی بایكۆت ده‌كات\nلیرەی تورکی بەرزبووەوە\nئەمریكا ئامادەكاریی دەكات بۆ سزاكانی سەر هەناردەی نەوتی ئێران\nنرخی تمەنی ئێرانی بەشێوەیەکی بەرچاو دابەزینی بەخۆوە بینی\nنرخی لیرەی تورکی دابەزینی بەخۆیەوە بینی\nلیستی دەوڵەمەندترین کەسەکانی ئەمریکا بڵاوکرایەوە\nئابووری توركیا بە سەخترین دۆخیدا تێپەڕ دەبێت


فایزەر حەبێکی دژە کۆرۆنا دەخاتە بازاڕەوە\n2021-11-17 1871 جار\nکۆمپانیای فایزەر رێککەوتنێکی واژۆکرد بۆ رێگەدان بە کۆمپانیا گشتییەکانی دروستکردنی دەرمان کە حەبی دژە کۆرۆنای کۆمپانیاکە دروستبکەنەوە. ئەمەش رەنگە وابکات کۆمپانیاکانی دەرمان ئەو حەبە بەرهەمبێنن و لە 95 وڵاتدا بەکاربهێندرێت.\nفایزەر رێککەوتنێکی لەگەڵ گرووپێکدا واژۆکرد کە نەتەوە یەکگرتووەکان پاڵپشتی دەکات بۆ ئەوەی رێگە بە کۆمپانیا گشتییەکان بدرێت حەبەکەی فایزەر لە دژی کۆرۆنا دروستبکەنەوە، کە ئێستا لە قۆناخی تاقیکردنەوەدایە و ئەگەری هەیە ئەم هەنگاوە ئەو چارەسەرە بۆ نیوەی دانیشتووانی زەوی فەراهەم بکات.\nکۆمپانیا گشتییەکانی دەرمان، ئەو کۆمپانیایانەن کە دەرمان بە هەمان پێکهاتەی کیمیایی بەرهەمهێنەرانی دەرمان دروستدەکەنەوە، بەڵام لەژێر ناوی هەمان برانددا نایفرۆشن و زۆرجار هەر بە ناوە زانستییەکەی دەیخەنە بازاڕەوە.\nرۆژی سێشەممە کۆمپانیای فایزەر رایگەیاند، رێگە بە کۆمەڵەی داهێنەرانی دەرمان دەدات، کە ناوەندەکەی لە جنێڤە، بۆ ئەوەی کۆمپانیاکانی دیکەی دەرمان حەبە دژەڤایرۆسەکەی فایزەر دروستبکەنەوە بۆ ئەوەی لە 95 وڵاتدا بەرکاربهێندرێت، واتە دەگاتە دەستی 53٪ی دانیشتووانی زەوی.\nفایزەر رازی بووە دەستبەرداری مافی خاوەندارییەتی ببێت لەو وڵاتانەی کەمداهاتن، هەروەها هەموو ئەو وڵاتانەی رێککەوتنەکە دەیانگرێتەوە، لە کاتێکدا پەتای کۆڤید-19 هێشتا کێشەیەکی تەندروستی سەرەکییە لە جیهان.\nبەرپرسانی تەندروستی دەڵێن، ئەوەی کە ئەو رێککەوتنە پێش پەسندکردنی دەرمانەکە بۆ بەکارهێنان کراوە، رەنگە یارمەتیدەر بێت بۆ ئەوەی خێراتر کۆتایی بە پەتاکە بهێندرێت.\nئێستێبان بورۆن، سەرۆکی سیاسەت لە کۆمەڵەی داهێنەرانی دەرمان دەڵێت، "شتێکی گەورەیە کە دەستگەیشتن بە دەرمانێک بۆ زیاتر لە چوار ملیار کەس فەراهەم دەکەین کە وا دەردەکەوێت کاریگەربێت و تازە پەرەی پێدراوە".\nئەو پێشبینیدەکات کۆمپانیاکانی دیکە دەتوانن لە ماوەی چەند مانگێکدا دەستبکەن بە بەرهەمهێنانی دەرمانەکە، بەڵام ئەوەشی خستەڕوو کە رەنگە هەموو کەسێک بە رێککەوتنەکە خۆشحاڵ نەبن.\nبورۆن دەشڵێت، "هەوڵ دەدەین رێککەوتنێک بکەین کە باڵانسێکی ورد لەنێوان بەرژەوەندی کۆمپانیاکە و ویستی بەرهەمهێنەرە گشتییەکان بپارێزتن، لە هەمووشی گرنگتر پێویستییەکانی تەندروستیی گشتی لە وڵاتانی کەمداهات و مامناوەندەکان".\nرێککەوتنەکە چەند وڵاتێکی گەورە کە کۆرۆنا بە شێوەیەکی فراوان تێیاندا بڵاوبووەتەوە ناگرێتەوە. بۆ نموونە، لە کاتێکدا کۆمپانیایەکی بەڕازیلی دەتوانێت رەزامەندیی دروستکردنی دەرمانەکە وەربگرێت بۆ ئەوەی هەناردەی وڵاتانی دیکەی بکات، بەڵام ناتوانێت لەنێو بەڕازیل بیخاتە بازاڕەوە.\nکۆمەڵەی پزیشکانی بێسنوور رایگەیاند، جێی نائومێدییە کە رێککەوتنەکەی کۆمپانیای فایزەر دەرمانەکە بۆ هەموو جیهان دابین ناکات، ئاماژە بەوەشدەکات رێککەوتنەکە چەند وڵاتێک ناگرێتەوە لەوانە چین، ئەرجەنتین و تایلاند.\nیوانکیۆنگ هوو، راوێژکاری باڵای سیاسەتی یاسایی لە رێکخراوی پزیشکانی بێسنوور دەڵێت: "جیهان دەزانێت دەستگەیشتن بە ئامرازە چارەسەرییەکانی کۆڤید-19 پێویستە بۆ هەموو کەسێک لە هەموو شوێنێک گەرەنتی بکرێت، ئەگەر بە راستی بمانەوێت پەتاکە کۆنترۆڵ بکەین".\nلە سەرەتای ئەم مانگەدا، فایزەر رایگەیاند، ئەو حەبە نوێیەی مەترسیی خەواندن لە نەخۆشخانە و مردن بە رێژەی 90٪ کەمدەکاتەوە لە کەیسەکانی مامناوەند و ناوەندیی تووشبوون بە کۆرۆنا.\nفایزەر هەروەها رایگەیاند، داوا کە دەزگای خۆراک و دەرمانی ئەمریکا دەکات بۆ ئەوەی بە زووترین کات دەرمانەکە پەسندبکەن.


وەک پێداچوونەوەی ١٢:٤٦، ٧ی شوباتی ٢٠١٠ (بینینی سەرچاوە)\n(←حەزی وەشاندنی نوێی نەرمەکاڵا)\nوەک پێداچوونەوەی ١٢:٥٠، ٧ی شوباتی ٢٠١٠ (بینینی سەرچاوە)\nھێڵی ٥٩: ھێڵی ٥٩:\nئەنجا بەردروستکردنی ئەوەیش\n** ئەگەر هەڵەی نەبوونی تووڵئامراز هاتە پێشت، تکایە ئەمە بکە:\n* یان هەوڵ بدە لەڕێگەی گەڕانەوە گورزەکانت دەست بکەوێت لەشێوەی گورزەی دێبیاندا. بۆ نمونە ماڵپەڕی [http://www.getdeb.net/updates/ubuntu/all/ GetDeb] کەکۆمەڵیک پڕۆگرامساز هەڵەدەست بەڕێکخستنی گورزەکانی دێبیان بۆ ئوبونتو.\n==ئەگەر هێشتا دڵنیا نیت==\nوەک پێداچوونەوەی ١٢:٥٠، ٧ی شوباتی ٢٠١٠\nوەرگیراو لە «https://chawg.org/w/index.php?title=Which_distro&oldid=1685»


دوو هێرشکاری رووداوەکەی سەنگاو دەستگیر کران\nHome›هەواڵ›کوردستان›دوو هێرشکاری رووداوەکەی سەنگاو دەستگیر کران\nپاشئەوەی ژمارەیەک راوچی تەقە لە ئەفسەرێکی پۆلیسی دارستان دەکەن و برینداری دەکەن، کەمێک لەمەوبەر دوو لە هێرشکارەکان دەستگیر کران.\nنیوەڕۆی ئەمڕۆ چەند راوچییەک لە سنووری ناحیەی سەنگاو تەقە لە مەفرەزەیەکی پۆلیسی دارستان دەکەن و بەڕێوەبەری بنکەی پۆلیسی دارستانی ناحیەکە بریندار دەکەن، پاشئەوەی گولـلەیەک لە پشتی دەدرێت و لە سنگیەوە دەردەچێت.\nهێمن کەمەرخان بەڕێوەبەری راگەیاندنی پۆلیسی دارستان بە SNNی راگەیاند “هێرشکارەکان پێنج کەس بوون و دووانیان کەمێک لەمەوبەر دەستگیر کراوە”.\nوتیشی: “تۆمەتبارەکان دوو ئۆتۆمبێلیان پێبووە و ئاژەڵی راوکراویشیان پێبووە، کە مەفرەزەکەی ئێمەیان بینیوە تەقەیان کردووە و هەڵاتوون”.\nئاماژەی بەوەشکرد “تۆمەتباران لە هەر پلە و پۆستێکدا بن و هەر ناوێکیان هەبێت ئێمە دەیاندەینە دادگا، ئاشکراشیکرد کە رائید کارزان نورەدین تەندروستی جێگیرە و لە نەخۆشخانەیە”.\nدوای رووداوەکەش لیوا چەتۆ ساڵح بریكاری وەزارەتی ناوخۆ لەشاری سێلمانی لە نەخۆشخانەی شار سەردانی ڕائید كارزان بەڕێوەبەری پۆلیسی دارستانی سەنگاوی كرد كە ئەمڕۆ لەلایەن چەند ڕاوچییەكەوە تەقەی لێكرا و بەفیشەك بریندار كرا.\nبریكاری وەزارەتی ناوخۆ لەنزیكەوە سەردانی ئەفسەرەكەی پۆلیسی دارستانی كرد تا ئاگاداری بارودۆخی تەندروستی بێت هەر لەوێ ڕایگەیاند بكەرانی كردەوەكە دوو جار یاسایان شكاندووە جارێكیان خەریكی كاری ناسایی بوون لەهەمانكاتدا تەقەیان لە كارمەندان و ئەفسەرانی وەزارەتی ناوخۆ كردووە، بۆیە بەزووترین كات سەرپێچیكاران ڕووبەڕووی یاسا دەكەینەوە.\nچاوخشاندنەوە بە لیستی زیندانیانی سیاسیدا دەکرێت\n“ئه‌م هه‌فته‌یه پڕۆژە یاسای بودجە ناخرێته به‌رنامه‌ی كاری په‌رله‌مان”\nبۆ خولی فوتساڵی یانه پله یه‌كه‌كانی كوردستان كچانی كه‌ركوك به‌رگری له رانیه ده‌كه‌ن\nبەفەرمی دۆرتمۆند داهاتووی حەکیمی یەکلایی کردەوە


داری مای ... Maibaum - 27 April 2009 - كۆشان .. سه‌كۆی هه‌مووان\n5:32 PM به‌خێربێیت Guest\nسه‌ره‌كی » 2009 » April » 27 » داری مای ... Maibaum\nداری مای ... Maibaum\n<?xml:namespace prefix = o ns = "urn:schemas-microsoft-com:office:office" /> دڵشاد تاقانه\nخۆشه‌ویستی سنوری نی یه و له‌و پێناوه‌دا جۆره‌ها داهێنانی ده‌ربڕین هه‌یه ، یه‌کێ له سیما جوانه‌کانی ڕازانه‌وه‌ی داری بێتولایه ( Birken ) که له‌شێوه‌ی دارئه‌سپیندار قه‌ده‌کانی سپی یه  ، لقێکی بڕاوه‌ی ده‌ڕازێنرێته‌وه به بریقه و که‌ره‌سته‌ی ڕه‌نگی ئاڵ و واڵای نایلۆنی یا په‌ڕۆی که‌سک و سۆر وه‌ک هێما و نیشانه‌ی خۆشه‌ویستی له‌به‌رده‌م ماڵی خۆشه‌ویست داده‌نرێ . بۆنه‌یه‌کی گشتی ڕێگه‌پێدراوه به زمانی ئه‌ڵمانی به ( Maibaum) ده‌ناسرێ واته داری مانگی مایس ( مانگی جۆزه‌ردان / گوڵان ) . له ئێواره‌ی ڕۆژی ( 0000.04.30 ) که به‌یانی ده‌بێته یه‌کی مای هه‌موو ساڵێ گه‌نجان بۆ ده‌سگیرانه خۆشه‌ویسته‌کانیان ئاماده‌ی ده‌که‌ن و له شه‌وه‌که‌ی به نهێنی ده‌یبه‌نه به‌ر ده‌رگای ماڵیان تا به‌یانی که یار له خه‌و هه‌ڵسا دیاری خۆشه‌ویسته‌که‌ی ببینێ ، ئه‌م نیشانه ئاشکرایه و مایه‌ی شانازی یه که کچ یا کوڕی ئه‌و ماڵه خۆشه‌ویستی هه‌یه یا خۆشویستراوه . زۆرجاران ژن و مێرد نمایشه‌که بۆ یه‌کتری ده‌که‌ن هه‌روه‌ها گه‌ر که‌سێک بیه‌وێ بۆ یه‌که‌م جار په‌یوه‌ندی ببه‌ستێ خۆشه‌ویستی خۆی ده‌ربڕێ ئه‌م داره ده‌ڕازێنێته‌وه له به‌ر ده‌ری ماڵی خۆشه‌ویستی هه‌ڵبژێردراوی دای ده‌نێ بۆ سه‌رنج ڕاکێشانی .\nڕۆژی یه‌کی مای هه‌ر جه‌ژنی کرێکاران نی یه و به فه‌ڕمی له وڵاتانی ئه‌ڵمانیا ، نه‌مسا ، سویسڕا ڕۆژی پشووه بۆ خۆشه‌ویستی له ڕۆژمێری ساڵانه تۆمارکراوه وه‌ک داب و نه‌ریتێکی باوی کۆمه‌ڵایه‌تی په‌یڕه‌و ده‌کرێ مایه‌ی شادی و سه‌ما و گۆرانی خۆشی یه . بۆ بانگه‌شه له ناوه‌ڕاستی مانگی بانه‌مه‌ڕ لافیته به‌سه‌ر شه‌قامه‌کانه‌وه هه‌ڵده‌واسن به ڕسته‌ی ( Tanz in den Mai ) سه‌ما به‌ره‌و مانگی جۆزه‌ردان پێناسه ده‌کرێ واته سه‌مای شه‌واهه‌نگی ( 30. 04 ) تا به‌ره‌به‌یانی ( 01. 05 ) که داری مای چاوی خۆشه‌ویست ڕۆشه‌ن ده‌کا . له وڵاتانی ئه‌سکه‌نده‌نافی و به‌ریتانیا و فه‌ڕه‌نسا ، ڕوسیا ، ئه‌مریکا ، تایلاند و میسریش باوی هه‌یه و هه‌ندێ جار داری سنه‌وبه‌ر و سه‌روو به‌کاردێنن .\nمێژوه‌که‌ی دووره و چه‌ندین سه‌ده‌یه یۆنان و ڕۆمانه‌کان له کات و ساتی خۆی نمایشیان کردووه ، ستایلێکی وه‌هاش له ئاینه‌کاندا هه‌یه به‌ڕازانه‌وه‌ی گۆڕ و مه‌زاری پیاو چاک و ناو باشه‌کان وه‌ک پیرۆزی و موتفه‌ڕک به‌داری سه‌ر گڵکۆیه‌که‌یان ، له هه‌ر شوێن و کۆگه‌لێک جۆرێکه و نوێکاری تێدا ده‌کرێ . جگه له که‌سه دڵداره‌که ده‌کرێ کۆمه‌ڵێک کوڕ و کچی هاوڕێ ئاماده و به‌شداری نمایشی ڕازانه‌وه و گواستنه‌وه‌ی بردنی دارکه بن به‌تایبه‌تی له گونده‌کان هه‌مووان له پشتی عاره‌بانه‌ی تراکتۆر ده‌خۆنه‌وه و به‌ده‌م چه‌پڵه‌وه گۆرانی ده‌چڕن . له هه‌رێمی بایه‌رن له ئه‌ڵمانیا ده‌بێ کوڕه‌که له‌ماوه‌ی ئه‌و شه‌وه‌دا پاسه‌وانی داره‌که بێ له به‌ر ده‌رگا نه‌وه‌ک هاوڕێکانی لێ ی بدزن خۆ ئه‌گه‌ر بدزرێش وه‌ک سزا ده‌بێ بۆ وه‌رگرتنه‌وه‌ی بیره و خواردنه‌وه بکڕێ . له ڕووی ئابوری و داهاته‌وه‌و زۆری باخه‌وان و دارفرۆشه‌کان له‌م کاتانه قازانجی زۆرده‌که‌ن ته‌نانه‌ت کۆمپانیای تاکسی ئاماده‌یی ڕازانه‌وه و گواستنه‌وه‌ی داره‌کان به نرخی داشکاو گونجاو ده‌که‌ن .\nداری مای بۆ ماوه‌ی چه‌ند هه‌فته‌یه‌ک بگره زیاتریش له‌وه‌یه تا مانگی جۆزه‌ردان له پێش ده‌رگای ماڵی ده‌نکی خۆشه‌ویست بمێنێته‌وه سیمای هه‌ستێکی جوانی سۆزبه‌خشه . هه‌موو ساڵێ کوڕان به‌م کاره هه‌ڵده‌ستن ته‌نیا له چوار ساڵ جارێک کچان به ڕازانه‌وه و پێشکه‌شکاری داره‌که ده‌سپێردرێن ئه‌و ساڵانه‌ی که مانگی ڕه‌شه‌مه بیست و نۆ ڕۆژه واته ساڵه‌که سێ سه‌د و شه‌ست و شه‌ش ڕۆژی ته‌واو وه‌ک ده‌ڵێن ( ساڵهه‌ڵات بێ ).\nبینراوه: 629 | زیادكراوه له‌لایه‌ن: 2Koshan | پله‌دانان: 0.0/0 | - Rate - Excellent Good Not bad Bad Awful


کوردیپێدیا - پۆلیسی سۆران: بکوژی رۆژینی تەمەن 16 ساڵ دەربازی نابێت\n📖 پۆلیسی سۆران: بکوژی رۆژینی تەمەن 16 ساڵ دەربازی نابێت | 🏷 پۆل: کورتەباس | زمانی بابەت: 🏳 کوردیی ناوەڕاست | 👁🗨\nپۆلیسی سۆران: بکوژی رۆژینی تەمەن 16 ساڵ دەربازی نابێت\n#زیبا مەلا عەبدوڵڵا\nرووداو - بەختیار قادر - سۆران\nرۆژی 03-07-2017 رۆژین سەفەررۆژین سەفەر، تەمەن 16 ساڵ لە ماڵەکەی خۆیاندا لە سۆران بە چوار چەقۆ کوژرا. پۆلیس دەستی بە لێکۆڵینەوە کردووە و دەڵێت، بکوژ دەربازی نابێت.\nرۆژین سەفەر بەتەنیا لە ماڵەوە بووە، چونکە وەک سەعدی شەهاب، خاڵی دەڵێت، ئەوان سەرقاڵی هێنانەوەی تەرمی نەنکیان بوونە و رۆژین و منداڵێکی سێ ساڵان بە تەنیا لە ماڵەوە بوونە.\nرۆژین قوتابی پۆلی نۆی بنەڕەتی بووە و تاقیکردنەوەی هەبووە، بۆیە لە ماڵەوە ماوەتەوە.\nدوای رووداوەکە بەمەبەستی پشکنین و لێکۆڵینەوە، تەرمی رۆژین رەوانەی پزیشکی دادی هەولێرهەولێر کراوە. پەیمانگەی پزیشکی دادی هەولێر بە رووداوی راگەیاند، هێشتا ئەنجامی پشکنینەکانی کوشتنی رۆژین دەرنەچووە.\nزیبا مەلا عەبدوڵڵازیبا مەلا عەبدوڵڵا، نەقیبی پۆلیس دەڵێت بەدواداچوونەکەمان وردە، دەگەڕێین بۆ هەرشتێک کە بەڵگەیەکمان بەهۆیەوە دەستبکەوێت، بۆ نموونە پەیوەندییەکی تەلەفۆنی، یان شوێن پێ-ی تۆمەتبار و شوێنی تاوانەکه.\nکەیسی رۆژین لە بەرەنگاربوونەوەی تووندوتیژی ئافرەتانه. ئەوان دوای پشکنین و وردەکاری، پەڕاوی لێکۆڵینەوەیان کردووەتەوە و دەڵێن، بکەری تاوانەکە لە دەستیان دەربازی نابێت.\nشێروان خالیدشێروان خالید، گوتەبێژی بەڕێوەبەرایەتیی تووندوتیژی دژی ئافرەتان لە سۆران بە رووداوی گوت تاوەکو ئێستا بکەرانی تاوانەکە نادیارن، بەڵام بۆ پەشتبەستن بە ئاشکراکردنی بکەری تاوانەکە ئێمە دیمەنی چەند کامێرایەکی چاودێری و هاتووچۆی ئه و شەوەمان دەستکەوتووە و بکوژەکە دەدۆزینەوە.\nبەراورد بە ساڵی رابردوو، ئاماری خۆسوتاندن و کوشتنی ئافرەتان لە سۆران لە هەڵکشاندایه؛ بەجۆرێک ساڵی رابردوو 15 حاڵەت بووە، بەڵام لە شەش مانگی ئەمساڵدا 25 حاڵەتی کوشتن و سووتانی ئافرەتان تۆمار کراون.\n➕ ئەم بابەتە لەلایەن: (ئەڤین ئیبراهیم فەتاح)ەوە لە: Jul 5 2017 6:31AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Jul 5 2017 9:56AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jul 5 2017 9:56AM باشترکراوە\n📷 فایلی وێنە 1.0.1 46 KB Jul 5 2017 7:00AM ئەڤین ئیبراهیم فەتاح


هەسەدە: 1700 شەرڤان دەباتە شەڕی ڕوبەڕوبونەوەی تورکیا\nهێزەکانی سوریای دیموکرات (هەسەدە) رایگەیاند کە سورن لەسەر گواستنەوەی 1700 جەنگاوەر لە رۆژهەڵاتی وڵاتەوە بۆ ناوچەی عەفرین لە باکوری خۆرئاوای وڵات کە لەئێستادا هێرشی تورکیای لەسەرە.\nئەبو عومەر ئیدلیبی، سەرکردە لە هەسەدە کە زۆرینەی کوردن، لە کۆنگرەیەکی رۆژنامەوانیدا لەشاری رەققە رایگەیاند، بڕیارە قورسەکەماندا بە کشانەوەی بەشێک لەهێزەکانمان لە دەیر زۆر و بەرەکانی جەنگی دژی داعش بەرەو بەرەکانی جەنگ لەعەفرین و رووبەڕووی هێرشەکانی سوپای تورکیا و هاوپەیمانەکانی دەبینەوە.\nوتیشی"ژیانی کەسوکارمان لە عەفرین گرنگترە لە بڕیارەکانی هاوپەیمانی نێودەوڵەتی، دەبێت ئەو هێزانەش لەم هەفتەیەدا بگەنە عەفرین".\nدوای دەرکردنی داعش لە چەند ناوچەیەکی فراوانی باکور و باکوری خۆرهەڵاتی سوریا لەلایەن هەسەدەوە و بەتایبەت کەوتنی داعش لەڕەققە، لەئێستادا هەسەدە لەکۆتا ناوچەی ژێردەستی داعش شەڕ دەکات ئەویش ناوچەی دەیرزۆرە کە هاوسنورە لەگەڵ عێراق.\nهەسەدە لەزۆرینەی شەڕڤانە کوردەکانی یەپەگە پێکدێت و لەلایەن هاوپەیمانی نێودەوڵەتی و ئەمریکا بەتایبەتی پشتیوانی دەکرێت، ئیدلیبی ئاماژەی بەوەشکرد "شەڕی داعشمان کرد و هاوکاری هاوپەیمانانمان کرد لەشەڕی رەققەدا، بەڵام هاوپەیمانان لەم دۆخەدا هاوکارمان نەبوون، بۆیە چاوەڕێی بڕیاری کەس ناکەین و بەرەو عەفرین بەڕێدەکەوین".\nتورکیا لە 20ی کانونی دووەمی 2018ەوە ئۆپراسیۆنی چڵەزەیتونی دەستپێکرد بۆ گرتنی عەفرین و تائێستاش لە هێرشکردن بەردەوامە.


ئەستێرە بەرازیلییەکە ئەگەری هەیە توشی نەخۆشی دەروونی ببێت - ئاژانسی هیلال میدیا\nئەستێرە بەرازیلییەکە ئەگەری هەیە توشی نەخۆشی دەروونی ببێت\nby Sara Attar ئازار 19, 2021\nئازار 19, 2021\nئەربیل (هیلال میدیا)-چەند هاوڕێیەکی نزیک لە رۆناڵدینیۆی ئەستێرە و ئەفسانەی بەرازیلی، رۆناڵدینیۆ بەدەست قەیرانی دەروونییەوە دەناڵێت.\nبەپێی رۆژنامەکانی بەرازیل، هەندێک لە هاوڕێکانی رۆناڵدینیۆ دەڵێن “رۆناڵدینیۆ لە خەفەتی مردنی دایکیدا ئاڵوودەبووە بەخواردنەوە”، ئەو سەرچاوانە باس لەوە دەکەن کە رۆناڵدینیۆ بە ماوەیەکی ئاساندا تێناپەڕێت، نەک تەنیا لەبەر دەستگیرکردنەکەی لە پاراگوای لە 2020، بەڵکو لەبەر مردنی دایکی، کە مانگی رابردوو بە ڤایرۆسی کۆرۆنا گیانی لەدەستدا.\nهەموو رۆژێک لە ئاهەنگەکانی خواردنەوەدا تاوەکو بەیانی دەخواتەوە و تەنیا رۆژی دواتر لە خواردنەوەیان دەوەستێت، وە ئەم دۆخە تەنیا لەم دواییەدا بە رۆناڵدینیۆوە بەدیارکەوتووە، کە زیاتر لە دوای مردنی دایکی تووشی نیگەرانییەکی زۆر بووە، رۆناڵدینیۆ خۆی نەگۆڕیوە و هەر نیگەران دیارە، سەرەڕای ئەوەی چەندین هاوڕێی دیکە روویان لە ریۆ دی جانیرۆ کردووە و سەردانیان کردووە، چونکە لەوێ هەست بە تەنیایی دەکات.\nئەو هاوڕێیانەی رۆناڵدینیۆ هۆشداری ئەوە دەدەن کە رۆناڵدینیۆ لە گۆشەگیریدا دایە ئەگەر فریای ئەستێرە بەرازیلییەکە نەکەون و رزگاری نەکەن، ئەگەری هەیە توشی نەخۆشی دەروونی ببێت، ئەم ئەستێرە بەرازیلییە ڕۆژی ٢١ مانگی ڕابوردوو، دایکی دۆنا ئاسیسی کە لە تەمەنی 71 ساڵیدا کۆچی دوایی کرد.\nئەمشەو بودجە تاوتوێ دەکرێت\nهاند ئێرچل ئەمجارەیان پەیوەندی سۆزداری لەگەڵ کێ هەیە؟\nئەکتەری فلمی جيمس بۆندی ئەمریکی کۆچی دواییکرد\nئازار 16, 2021\nئەمڕۆ ساڵڕۆژی لەدایكبوونی ئەنیشتاینە\nخانمه ئه‌كته‌رێكی فه‌ره‌نسی لە سەر شانۆ خۆی رووتكرده‌وه\nچاوپێکەوتنەکەی شازادە هاری و هاوسەرەکەی زۆرتری بینەری لە...\nشاباز زەمانی لەبارەی جیابوونەوەی لە هاوسەرەکەی هاتەدەنگ\nخانمه ئه‌كته‌رێكی فه‌ره‌نسی لە سەر شانۆ خۆی...


کوردیپێدیا - پەری ساڵح حەمید موفتی\n👫 پەری ساڵح حەمید موفتی | پۆل: کەسایەتییەکان | زمانی بابەت: 🏳 کوردیی ناوەڕاست\nدکتۆر پەری ساڵح حەمید موفتی\nپەری ساڵح حەمید موفتی\nلە 16/ 1/ 1959، لە گەرەکی بایزاغای شاری کۆیه، لە خێزانیکی کورد پەروەر لە دایک بووە؛ خوشکی شەهیدی فەرماندە شەهید شەهریارە؛ خوێندنی سەرەتایی و ناوەندی و دوا ناوەندی، لە کۆیە تەواو کردووە0\nلە پۆلی چوارەمی گشتی ساڵی 1976بوو، هانی خوێندکارانی داوە، تا بۆ یادی بۆردومانی قەڵادزێقەڵادزێ لە رۆژی 24/ 4 / 1976\nبەرگی ڕەش بپۆشن و نەهێلن وانە بخوێنرێ، دواتر تەختەڕەشی پۆلەکەی خۆیان بەیارمەتی خوێندکارانی دی، بە سروود و وێنە دەنەخشێنن، بۆیە ماوەیەکی باش خۆی و دە پازدە خوێندکاری دی، لە(دائیرەی ئەمنی کۆیە) لێپرسینەوەیان لەگەڵدا دەکرێت، دواتر بە پەیماننامە ئازاد دەکرێن.\nلەقۆناغی چوارەمی کۆلێجی ئاداب، لە زانکۆی بەغدا، لەسەر هەڵوێستیی رامیاریی شەهید شەهریاری برای، بە خاو و خێزانەوە، بۆ بیابانی خوارووی ڕۆژاوای عێراق، لەگەڵ(60) خێزانی دی، دەگوێزرێنەوە.\nلەخولی دووەمی ساڵی 1982 ئەزموونی کۆتایی بۆ دوا قۆناغی کۆلێج، هی دوو کۆرس و رۆژانە دوو تاقیکردنەوەی پێدەکرا، بەپلەی(زۆرباش) زانکۆ تەواو دەکات.\nیەکەم دامەزراندنی لە 28/ 11/ 1982 لە ناحیەی(دیانا) بووە، ماوەی چوارساڵ لەوێ ماوەتەوە، لەبەر وردیی و دڵسۆزیی لە کارەکانی کراوە بە یاریدەدەری بەڕێوەبەر بۆ کاروباری خوێندکاران.\nساڵی 1986 وەک یاریدەدەری بەرێوەبەر، بۆ ناحیەی(دیبەگەدیبەگە) گوێزراوەتەوە و دووساڵ لەوێ ماوەتەوە.\nدوای هەڵگرتن و تێکدانی گوندەکانی کوردستان، بۆ ماوەی ساڵێک بۆ شارەدێی (خەبات) دەگوێزرێتەوە.\nساڵی 1989 بۆ ئامادەیی هەولێرهەولێر دەگوێزرێتەوە، دوومانگ لەوێ دەبێت، لەبەر دووریی رێگاکە، بۆ خوێندنگای شارستان، لە گەڕەگی نەورۆز دەگوێزرێتەوە بەمەرجێک وانەی عەرەبی بڵێتەوە، بەناچاری قبوڵی دەکات.\nساڵی 1996، لەبەر هەڵوێستی رامیاری، لەدوای یەک بۆ چەند خوێندنگایەکی هەولێر دەگوێزرێتەوە0\nلە ماوەی شازدە ساڵی دەوامکردنی لەبەر ئەوەی کۆی سەرجەم نمرکانی بۆ دوو ساڵی کۆتایی لە زانکۆ(83 0/0)بوو، بەردەوام هەوڵی درێژەدانی بە خوێندن داوە لە خوێندنی باڵا، خەونی لەپێشینەی بووە، بۆیە داوای گواستنەوەی ڕاژەکەی خۆی بۆ شاری(کۆیە) دەکات.\nساڵی 2004، ڕاژەکەی بۆ پەروەردەی کۆیە دەگوێزرێتەوە بۆ خوێندنگای مهاباد.\nدواتر لە(زانکۆی کۆیە) لە ماستەر وەردەگیرێت لە بواری ئەدەبی کوردی 10 / 9 / 2006 بروانامەی ماستەر دەربارەی (ژیان و بەرهەمی مەلا عاسی) وەردەگرێت، بڕوانامەی دکتۆرا، لە بواری گێرانەوە لە (کۆچیرۆکی چیرۆکنوسیی گەرمیانگەرمیانی ئەحمەد محەمەد ئیسماعیل) وەردەگرێت\nبۆ ماوەی حەوت ساڵ لەزانکۆی کۆیە دەبێتە مامۆستا.\nساڵی 2013، بۆ پەرلەمانی کوردستان لەسەرلیستی بزوتنەوەی گۆڕان خۆی کاندید دەکرێت و لە هەڵبژاردنی 21/ 9/ 2013 دەنگ دەهێنێت و ماوەی پێنج ساڵ وەک ئەندامی پەرلەمانی کوردستان دەستبەکار دەبێت.\nخاوەنی چەندین نووسینی کۆمەڵایەتی و رەخنەو ئەدەب و زمانە لە گۆڤار و رۆژنامەکانی وەک: سەرقەڵەم و زمان و زانکۆ پرێس و چاودێر بڵاوکردۆتەوە. کتێبێکی چاپکراوی بەناوی (گێڕانەوە لە کۆ چیرۆکی ئەحمەد محەمەد ئیسماعیل) هەیە.\nڕۆژانە نووسینەکانی لە سۆشیال میدیا بڵاو دەکاتەوە\nئێستا خانەنشینە و نیشتەجێی شاری هەولێرە.\n#قەڵادزێ | #دیبەگە | #هەولێر | #گەرمیان |\n➕ ئەم بابەتە لەلایەن: (ئاراس ئیلنجاغی)ەوە لە: Aug 21 2020 2:58PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Aug 21 2020 9:06PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 21 2020 9:06PM باشترکراوە\n📷 فایلی وێنە 1.0.1 19 KB Aug 21 2020 3:04PM ئاراس ئیلنجاغی